"Enpatiarik gabe nekez transmititu ahalko duzu inoren sufrimendua"

Afganistan, 2010. Helmand herrian, ospitale batean sartu da Karlos Zurutuza. Haurren negarra: besamotz, eskumotz, aurpegiak erreak… Piztu du pilotu automatikoa. Honen hitzak bildu ditu, haren argazkiak. Osagaiak ditu, erreportajea idatzi du. Etxera itzuli da, igaro da denbora eta, halakoan, krak egin du haren barruak negarrez. Afganistango garrasi mina Donostiaraino dakar gerrako kazetariak.

Noiz hemen, noiz han. Zein duzu agenda?

Azken ordu arte ezin jakin. Gutxi gorabehera jarduten dut, zenbait aurreikuspenen arabera. A plana egiten dut batetik, eta B plana bestetik. Bisatuak direla, hedabideek erreportajeak nahi dituzten ez dituzten… Bi plan izan behar! Nahi gabe hasi nintzen lan honetan, erreportajeak idazten. Ez nuen hori buruan. Bidaia bat egin nuen, eta testu bat idatzi, lehenengo erreportajea. Gerora egin dut bidea, gerra lekuetako kazetaritzan espezializatu arte. Bidaiari amorratua izan naiz beti. Irakasle nintzen garaian, bidaian nintzen oporrak nituenetan. Bidaiak ogibidea ekarri du, eta azkenean, baita adikzioa ere.

Adikzioa?

Bai. Etengabe ikasten ibili nahia. Kanpoan zabiltzala, dena duzu berria. Ez zara nekatzen. Egunak ematen dituzu behar bezala lorik egin gabe, edo gaizki janez. Baina dena berri izate horrek zutik mantentzen zaitu. Erreportari izateak horixe dakar, beti ikasten ibiltzea, alde guztietan ere. Etengabe ikasten jarduteak eragiten dit adikzioa.

Arestian aipatu duzu: lehenengo erreportaje hura…

2005ean argitaratu nuen, Argia honetan bertan, Armeniako kurduen inguruan. Oso gauza bitxia. Nire urtebetetzearekin batera argitaratu zen, ekainaren 5ean. Ez zen hutsetik sortu erreportaje hura. 1998an izan nuen lehenengo lotura kurduekin, Turkian. Berebiziko interesa izan dut beti kultur gutxituekiko, edota erlijio eta sekta gutxituekiko. Harrigarria gertatu zitzaidan Armenian ere kurduak izatea. Gainera, jatorriko erlijioari eusten zioten kurdu haiek. Gutxi landutako gaia iruditu zitzaidan, eta Armeniara joan nintzen. Ez nuen deus idazteko asmorik, hura ikusteko gogoa besterik.

Armeniara joan zinen, kurdutara, armeniarrak berak bazter utzirik?

Izan zitekeen armeniarren gainean idaztea ere, baina zerbaitek gutxiengo eta gutxituetara jartzera bultzatu nau beti. Bakartuetara, isolaturik bizi direnengana. Errusian banengo, armeniarren bila nenbilke. Armenian egonik, kurdu artean izan nintzen. Batetik, neure jakin-mina dabil hor. Bestetik, gai horietan oso informazio urria dugula, nekez izaten dugu haien berri.

Erreportajeek balio dute informazio urritasun hori berdintzeko?

Balio? Hutsunea betetzen dute, hutsune bat, hutsune erraldoi hori betetzerik pentsatu gabe. Megalomania litzateke hori uste izatea. Norberak ahal duena egiten du, eta kasu honetan, euskaraz argitaratutakoa hor zehar jasota dago, dela Argian bertan, dela Berrian, edo dena delakoan. Ni, azken finean, erreportaria naiz. Euskal Herrian izan, nahiz Afganistanen, gure moduko jendearekin egoten naiz. Munduaren beste puntan ditudan haiengana jotzen dut, bai, baina funtsean, gizaki xumeekin ari naiz harremanetan. Distantzia geografikoak ez du lana markatzen. Jantzi bai, markatu ez: ez du ogibidea nire helburutik desbiderarazten. Pertsonengana jotzen dut, jakin-mina dut, ni bezalakoak nola bizi duen gerra egoera, muturreko egoera, jakin nahi dut. Eta kontatu.

Kamuflatu behar izaten zarela irakurri dut han edo hemen.

Ez da kamuflatzea… Atentzioa ez deitzen saiatzen naiz, baina, gai horren inguruan nik “biktimen demonizazioa” deitzen dudan horrekin egiten dugu topo. Ohiko hedabideek zer transmititzen digute? Iraken dena txarra dela, denak dira gaiztoak. Eta aldiz, hara joan eta ikaragarri adeitsua da jendea. Jakina, inoiz ez dut erakutsiko kanpotarra naizela, baina gainerakoan, normal ibili ohi naiz, hemen bezala jantzita, nahi baduzu, baina han bertakoa izaten saiatuta.

Zertan da kazetariaren ekipoa? Grabagailua, kamera eta abarra.

Idatzi egiten dut, oroz gain. Argazkiak ere egiten ditut, ez oso onak. Reflex kamera bat eramaten dut baina, askotan, nahikoa dut kamera txiki bat, sakelan sartuta. Grabagailua, digitala, txikia, eta koadernoa, hura ere txikia [aurreko orrialdean, bidaietako koaderno artean egin diogu argazkia]. Ekipo handia ez, beraz. Hango ordena ez desordenatzen saiatzen naiz, hango desordena ez ordenatzen.

Agintariek mugak jartzen dizkizuetela irakurri dut.

Ez dakit, bada. Askotan, hemen baino errazago egiten dugu lan. Askoz errazago iristen gara Iraken, edo Afganistanen, hango ministro batengana, hemengo batengana baino. Oso gauza arina da askotan. Sarri nahikoa duzu telefono zenbaki bat lortu, deia egin, eta handik bi ordura baten batekin ari zara hizketan. Egia da zenbait lekutan komisarioak jartzen dizkigutela, “hona bai, hara ez!” agintzen digutenak… Sirian izan nintzen azkeneko aldian, 2008an, turista bisatua nuela joan nintzen, eta Pakistanera ere berdin. Herrialde horietara kazetari bisatua duzula joaten baldin bazara, guztiz mugatuta egongo zara, denbora guztian zaintzapean, zurekin elkartzen den jendea bera ere arriskuan jarriko duzu. Libian, esaterako, azkeneko gerra honetan, Tripolira joan nahi nuen zuzen, baina luxuzko hotel batean egon behar nuela kontuan hartuz, zaintzapean, lan independentea egiteko batere aukerarik gabe –ez kaleko jendearekin hitz egin, beti izango bainituen alboan komisarioak–, matxinoen aldean ibiltzea erabaki nuen, handik egitea erreportajeak. Haiekin ibili eta Tripolira iritsi nintzenean, ordu arte ikusi ez nuena ikusten eta kontatzen saiatu nintzen, erreportajeak idazten… Komisario politikoak saihesten saiatzen naiz, turista bisaren jabe eginez, edo matxinoen alderditik idatziz.

Nola jarri harremanetan matxinoekin? Zein hizkuntzatan komunikatu?

Libiako matxinoak guztiz eratuta zeuden. Erraza zen haiekin harremanetan sartzea. Tunisiara joan, muga zeharkatu eta, inolako bisaturik gabe, hantxe izango zenuen norbait atzerriko kazetariez arduratuko zena, ingelesez zekiena. Nora joan nahi nuen, zer egin nahi nuen galdetu zidaten, eta –bitxia bada ere, ez urik ez jakirik dutelako egunero–, beti zuten Internet eskura. Baten batek jakinarazi zien, edo beraiek jabetu ziren, kazetariek egiteko handia izango zutela gerra horretan. Eta halaxe izan da. Nire ustez, horixe izan da Gaddafiren akatsik handienetakoa: kazetariei bozal hori jartzea.

Kalean gertatzen zaizun oinezkoak libre hitz egiten dizu, aho-bilorik gabe?

Azkeneko honetan, Libian, iritsi nintzenean ez zegoen emakumerik ez umerik, haiek denak errefuxiatu guneetan baitzeuden, Tunisian. Libian gelditu zirenak borroka besterik ez zuten, eta kontatzeko irrikatan zeuden. Hamarkadak zeramatzaten Gaddafiren erregimenaren azpian, eta betiko historia gogorrak kontatzen zituzten: torturak, espetxeratzeak, sarraskiak… Baina, jakina, alde batean nengoen, ez nekien beste aldeko berri. Koheteak eta misilak ikusten dituzu, nondik abiatzen diren. Ez dakizu zein duten jomuga, edo zer kalte egiten duten muga jotzen dutenean.

Alde batetik bestera misilak, handik hona eta hemendik hara, jomugak jomuga, biktima bat bera da beti: gizarte zibila.

Gerra bera zer den definitu beharko genuke. Zer dugun gerra, bi bando horiek, alde batekoak eta bestekoak, baina, beti, hiltzaileak eta biktimak, eta biktimetan %90, zibilak. Afganistango gerra, gerra modernoaren akabua omen. Bada, hamar biktimetan bederatzi, zibilak dituzu.

Biktimak, zibilak. Eta zer zara zu, zibila ez besterik. Arriskuan ikusi duzu inoiz zeure bizia?

Argazkilariek ez bezala, ez daukat zertan “fronte-frontean” egon beharrik. Nire historiak ospitalean daude, etxe barruetan, ireki berri den eskola batean... Jakina noiz edo noiz ezusteren bat egon dela baina informazioak batetik, eta beldurrak bestetik, onik jarraitzen laguntzen didate beti. Beldurra nirekin dator beti, ezinbestekoa baitzait. Beldurrik ez duela dioena gezurtia edo axolagabe hutsa da. Arrisku maila zorrotz eta estu baloratu behar da inolako pausorik eman aurretik. Espero ez bezala, Libian, esaterako, oso erraza zen lan egitea. Bagenekien non zegoen frontea. Hara joan nahi izanez gero, matxinoekin joan besterik ez zenuen. Herrian geratu nahi izanez gero, toki segurua zen, inork ez zintuen bahituko. Bertako jendea zuri laguntzeko prest zegoen. Nahiz eta gerra irekia izan, hobe da arriskua non dagoen jakin.

Non edo non “handik” idazten diguzue, non edo non “hango” berri, beste mundu bateko gerra…

Bi mundu dira, bai, pobreak, batean, aberatsak, bestean. Funtsean, horixe. Zer kontatzen dugun, zer kontatu behar dugun? Pobreei gertatzen zaiena, haiek sufritzen ari direna. Gure erruz, askotan. Pobreak eta aberatsak, justizia eta injustiziak, gure mundu honetan ere egunerokoak dira.

Zergatik Libia, Siria, Afganistan, Tunisia… eta zergatik ez Kolonbia, Ekuador, Nikaragua, El Salvador...?

Erantzuten zaila zait galdera hori. Ekialdearekiko lotura izan dut beti. Konturatu gabe ere, Ekialdera bidaiatu izan dut beti. Ez naiz inoiz Atlantikoaren bestaldean izan. Joan nahi nuke, baina ez dut lehentasuna. Nire lanaren helburua ez da, besterik gabe, gerra egoera bat ikuskatzea, kultura bat ezagutzea baizik. Herri horiekiko berebiziko interes pertsonala dut, kultur interesa. Mesopotamiako erlijio gutxituekiko interesa dut, Afganistan edota Kaukasoko hainbat ibarretako taldeekiko jakin-mina. Horixe da gustatzen zaidana. Nire lana, berriz, leku horietara joateko aitzakia dut, askotan.

Zeure barrua erretratatzen ari zara interes horietan. Non piztu zaizu herri eta kultura gutxitu horiekiko garra?

Askotan pentsatu dut horretaz, baina orain arte ez naiz erantzuna hitzez adierazteko gauza izan. Nork bere filiak eta fobiak ditu, eta nik neureak. Badakit Kolonbia, Honduras eta El Salvadorren injustizia latzak gertatzen direla, hemendik ere askoz gehiago begiratu dugulako hara, Ekialdera baino. Nahiko hurrekoa dugu Erdialdeko Amerika. Aldiz, Afganistan, edota, are, Balutxistan, non diren ere ez dakigu. Txantxetan ari nintzela uste izaten dute batzuek. Esaten dut Balutxistan, esaten dut Osetia, esaten dut Kurdistan… Asmatzen ari naizela uste dute. Askotan gertatu izan zait hori Balutxistanen kasuan, adibidez.

Injustizia aipatu duzu arestian. Zer zaitugu, kausa galduen defendatzailea, deabruaren abokatua, GKE ibiltari bat, menturaz?

… Sekretu bat kontatuko dizut.

Faborez.

Argazki bilduma oso berezi bat dut. Gerra tokietan naizela, kanposantura joateko ohitura dut. Eta beti dut ni jaio nintzen urteko norbaiten hilobiaren argazkia. Askotan, beste alfabeto batean idatzitako izena da, baina latinezkoak dira zenbakiak. 1971 beti. Sekulako zirrara eragiten dit: hura ni izan nintekeela pentsatzen dut beti, urte berean jaioak. Nahiz eta urte berekoa izatea anekdota hutsa den kasu honetan. Baina, hala ere, ni izan nintekeen hura. Zori handia izan dut, Europan jaioa, mundu aberatsean, aberatsen munduan. Horrelako hilobi bat ikusi nuen lehenengoan, Karabaj Garaian izan zen, oroitzen naiz, egonezin handia eragin zidan. Hein batean, sentipen horren atzean erru sentimendua dagoela esango nuke. Hemen jaio nintzen, ezin dut mundua aldatu, baina bai hura kontatu, hau da, nire urte berean jaio zen hari gertatu zaiona. Sentimendu hutsa da. Sentitu ezean alferrik ari zara lan honetan. Enpatiarik ez baduzu, nekez transmititu ahalko duzu inoren sufrimendua.

2005ekoa duzu lehen erreportaje hura. Orduko Karlos Zurutuza eta oraingoa, bat bera dira?

Ez. 2007an hasi nintzen erabat kazetari. Joan deneko bost urtean bizi izan dudan samina betiko izango dut. Asko ikasi dut, baina samin hori inork ez dit kenduko. Kontzientzia berezia ematen dizu horrek. Tripolin nintzela, han ari ziren hedabideak, Gaddafi gora eta Gaddafi behera. Baina ez zuten esaten jendeak urik ba ote zuen, umeak eskolara ote zihoazen, jendeak zer egiten zuen, zer pentsatzen zuen… Eta justu, hori jakin nahi izaten dut nik.

Nortasun agiria

Karlos Zurutuza (Tenerife, Donostia, 1971). “Bizia eta osasuna jokatzen ditu. Bitartekoak urri ditu baina ez da, haatik, urritasun hori haizatzen ibili zale. Estereotipoak ez ditu aski, ezta bertsio ofizialak ere, nahiz eta haiek kronika minak idazteko materiala eskaini. Auzorik txiroenetan besterik ez da sartzen, hantxe kokatzen da. Europarrek albiste-iturritzat ez dauzkaten herrialdeetan barna abiatzen da, indigenak baino ibiltzen ez dituzten bideetan zehar. Pertsonarik umilenak ditu helburu, eta ikusten duena kontatzen du. Giza begirada darabil, laguna ulertzeko eta hari laguntzeko gogoa…”. Ryszard Kapuscinskiren gainean inoiz idatziak dira, baina, gurean, Karlos Zurutuzari buruz esateko modukoak dira. Ingeles Filologia egina, irakasle izana, bidaiari handia… Kazetari lanetan ibili da gerra egoeran diren hainbat herrialdetan. Aurten Argia Saria jaso du, idatziak dituen erreportaje bikainen ordainetan.

Ezezagutza

“Ez dakit mundu hau konponduko duenik ba ote den. Aurrena, nork bere burua txukundu beharko luke. Askotan pentsatzen dut: Mendebaldean edonork izango balu aukera nik Ekialdean bizi izan dudana bizitzeko, egun bakar batean besterik ez bada ere, mundua ezberdina izango litzateke. Ez daukat zalantzarik. Baina ez dugu hura ezagutzen, eta ez ezagutzeak beldurra dakar, eta beldurrez bizi garen bitartean nekez ulertuko dugu elkar”.


Giro are epelagoa

Termometroek beste koska polita egingo dute gora eta udaberri sasoiko tenperaturak izango ditugu, maximoek 20-22⁰C bitartean joko dutelarik goia.

Zeruan azken orduetan izan ezik, apenas ikusiko dugun hodeirik eta giro eguzkitsua nagusituko da.

Osteguna (martxoak 12)

Giro motela. Egun osoan zerua estalirik mantenduko da. Hodei hauek gainera arratsalde-iluntze aldera euri pixka bat ere utziko dute, zaparrada ahul modura. Haizeak ipar-mendebaldetik joko du eta termometroek nabarmen egingo dute behera, maximoak 14-16⁰C bitartean errendituz.


Autogobernua babesteko deia

EAJk dio autogobernua babestuko duela datorren legegintzaldian, ez autodeterminazioa. Martinezen ustez, PSOE eta C'Sen gobernu batek kalte egin diezaioke autogobernuari

EAJk, Elkarrekin Podemosek eta EH Bilduk uste dute EAEko autogobernua «arriskuan» egongo dela Espainiako Gorteetako datozen hauteskundeen ostean. Gaur-gaurkoz dagoen autogobernua babestu edo subiranotasunerako ahalmen handiagoa eskuratu: alderdi bakoitzak badu bere proposamena. Aitor Esteban EAJko Espainiako Kongresurako hautagaiak, esaterako, iragarri du ez dela «autodeterminazioaz mintzatuko», «errealista» izanda lehenetsi egin behar delako egungo autogobernua.

Hauteskundeetako programaren aurkezpenean hitz egin du Estebanek autogobernuaren inguruan: «Datorren legegintzaldian, transferentzien egutegia bete dadin lan egingo dugu, eta egungo autogobernuaren defentsan zentratuko gara». Hortaz, uko egin dio autodeterminazioaren inguruko eztabaida sustatzeari, «ez baitago aukerarik». Bozen ostean konpetentzien «inboluzio bat» gerta daitekeela uste du hautagai jeltzaleak: «Laino asko ikusten ditut. Autodeterminaziorako leiho bat irekiko balitz, sorpresa litzateke».

Lander Martinez EAEko Ahal Dugu-ko idazkari nagusiak ere esan du datorren legegintzaldian «babestu» egin beharko dela autogobernua: «PSOEren eta Ciudadanosen arteko aliantza bat oso arriskutsua eta negatiboa litzateke euskal agenda sozialarentzat eta autogobernuarentzat». Gasteizen egindako agerraldi batean, Martinezek ohartarazi du datozen hauteskundeetan «guztia jokoan» dagoela, eta emaitzen arabera autogobernua kolokan egon daitekeela: «Orain arte lortutako gauza asko gal litezke». Ciudadanosen eta PSOEren arteko aliantza eragozteko lanean jardungo da Elkarrekin Podemos, Martinezek adierazi duenez.

Estebanek bestelako aliantza posible bat izan du mintzagai. Haren ustez, PP, Vox eta Ciudadanos elkartzeak atzerapauso bat eragin dezake autogobernuan, baina ohartarazi du PSOE eta Ciudadanos elkartuta ere gerta daitekeela halakorik. Horregatik, EAJk «autogobernuaren defentsan» egingo du lan datorren legegintzaldian, baina Estebanek ez du baztertu estatutuaren garapenean ere urratsak egitea.

Hain justu, estatutu berria lantzen ari dira Eusko Legebiltzarrean, eta hautagai jeltzaleak jakinarazi du legebiltzarrak testua onartzen badu Madrilen defendatuko duela, «hortz eta bihotz»: «Ez da beharrezkoa programan jartzea; EAJren taldearentzako mandatu bat litzateke hori». Gainera, Estebanek dio EAJren ustez Espainiak estatu plurinazionala behar duela eta «Euskadik eta Kataluniak aitortza» behar dutela. Aitortu du, ordea, zaila izango dela datorren legegintzaldian horri buruz aritzea.

EH Bilduk, subiranotasuna

EH Bilduko Oskar Matutek, berriz, balioa eman dio koalizioak ERCrekin egindako akordioari: «Ezker subiranistak ordezkapen handia izango du Madrilen, eta erabakigarria izango da euskal herritarrek bizitza duinak izan ditzaten». Azken inkestek emandako emaitzen datuak oinarri hartuta, Matutek nabarmendu du Orain Errepublikak taldearen rola «ezinbestekoa» izango dela.

«Bizi baldintza duinak» bermatzeko, EH Bildurentzat«lehentasuna» izango da Gizarte Segurantzaren eta pentsio sistemaren eskuduntzak eskuratzea, Matutek jakinarazi duenez.

Esteban ere aritu da transferentzien inguruan. EAJren lehentasuna izango da espetxe transferentzia eta Gizarte Segurantzaren kudeaketa ekonomikoa eskuratzea. Gainera, espero du PSOErekin adostutako egutegiarekin aurrera egitea, betiere «esparru juridikoa errespetatuz». EH Bilduk jokatuko duen rolaren inguruan, berriz, ohartarazi du ez dutela «oztoporik» jarriko.


Iruñeko Sanferminetako herri kirol saioan parte hartu du Irisarrik

Irrisarri Parkeko maskota, Baxi, animatzen eta sariak banatzen izan zen hiriburuan

Aurten ere Igantzin Herri Kirolak egiten dituen haur taldeak, Irrisarrik, Iruñeko San Ferminetan kimu mailako proba konbinatu erakustaldia eman zuen: Andra Mari, Araxes eta Ultzama taldeekin batera proba konbinatua egin zuten Foruen Plazan. Ederki pasatu zuten eta gainera Baxi, Irrisarri Land-eko maskota animatzera ere etorri zen: beno animatzera eta saritxoak parte-hartzaileen artean banatzera, noski.


Ibarraundi Museoak logotipo lehiaketa antolatu du

Fundación Leintz Ibarraundi Fundazioa kultura eta ezagutzaren gune eragile berria izango denak, deialdia ireki du. Lehiaketaren oinarriak ondorengoak dira:

Izena: Fundación Leintz Ibarraundi Fundazioa

Erabilpen desberdinetarako logotipoa izan behar du: bisita txartelentzat, orri korporatiboetan erabiltzeko logotipo eta fondoa, aurkezpenak egiteko, euskarri elektroniko desberdinetan erabiltzeko ...

Aurkeztu beharreko dokumentazioa:

Proposamenak CD formatuan.

Egilearen izen abizenak eta kontakturako telefono zenbaki bat.

Saria: 600 euro

Aurkezteko epea eta tokia: 2007ko ekainaren 20arte Eskoriatzako Ibarraundi museoan: Intxaurtxueta z/g. Telf. 943715453

Erabakia

Publiko egingo da Ibarraundi jauregian 2007ko ekainaren 22an, eguerdiko 12:00etan.


'Zu gabe' antzezlana ikusi ahal izango da gaur, udaletxeko ganbaran

XXXIII. Euskal Antzerki Topaketen baitan, emanaldi berezia izango da gaur, osteguna, udaletxeko ganbaran. Atea Teatroaren emanaldia 21:00etan hasiko da. Horrez gain, beste hiru antzezlan ere ikusi ahalko dira asteburuan, Soreasu antzokian.

XXXIII. Euskal Antzerki Topaketak bigarren asteburura iritsi dira. Izan ere, aste honetan lau emanaldi izango dira topaketen baitan, gaur, osteguna, hasita. Saio berezia izango da gaur udaletxeko ganbaran, 21:00etan hasita. Atea Teatroaren Zu gabe obra izango da ikusgai, eta 20:00etan jarriko dituzte sarrerak salgai, udaletxeko sarreran.

Bestalde, ostiralean, zapatuan eta igandean ere emanaldi bana izango da. Bihar, ostirala, Huts Teatroa-Artedrama taldearen Etxekoak lana ikusteko aukera izango da, 21:30etik aurrera. Zapatuan, berriz, Eskutitzak obra estreinatuko da, 21:30ean hasita. Antzezlana 1936ko Gerra Zibila lehertu aurreko Azpeitian eta Azkoitian oinarritzen da. Asteburuko azken emanaldia igandean izango da, era Moby Dick eleberri ospetsuaren egokitzapenaz gozatu ahalko da, 18:00etatik aurrera.

Hiru antzezlan horiek Soreasu antzokian izango dira, eta emanaldiak hasi baino ordubete lehenago zabalduko dute leihatila. Helduek bost euro eta 14 urte bitartekoek 3 euro ordaindu beharko dute sarrerako.


Gaur itxiko da aldi baterako bi administrari postuetarako izena emateko epea

Gaur bukatuko da udalak bost hilabeterako kontratatuko dituen bi administrarietako bat izan nahi dutenenentzat izena emateko epea. Tokiko enplegua sustatzeko aldundiak eratutako planaren barruan sartzen dira lanpostuak eta 2013ko azaroaren 19aren aurretik Hondarribian erroldatuta dauden langabeei zuzenduta dago.

Administrazio eta finantzetan goi mailako zikloa edo horren baliokidea, euskara eta informatika eskatzen dira eta beste honako irizpideak kontuan hartuko dira: 35 urte baina gutxiago edo 45 baina gehiago izatea, %33ko edo gehiagoko egiaztatutako minusbaliotasuna duen pertsona izatea eta emakumea izatea.

Informazio gehiagorako deitu BAZ bulegoko telefono zenbakira: 943 11 12 13.


Eguberrietan zine emanaldiak antolatu dituzte Areson

Abenduaren 27an eta 29an eta urtarrilaren 3an

Haur eta helduek, euskaraz eta gazteleraz, zinemaz gozatzeko aukera izango dute eguberrietan. Udaletxe gaineko solairuan izango dira saioak, abenduaren 27an eta 29an eta urtarrilaren 3an. Haurrentzako emanaldiak, 17:00etan hasiko dira eta 13 urtetik gorakoentzat berriz 21:30ean.

Haur eta helduek, euskaraz eta gazteleraz, zinemaz gozatzeko aukera izango dute eguberrietan, Aresoko udalak estreinekoz zine emanaldiak antolatu dituelako. Udaletxe gaineko solairuan izango dira saioak abenduaren 27an eta 29an eta urtarrilaren 3an. Haurrentzako emanaldiak 17:00etan hasiko dira eta 13 urtetik gorakoentzat berriz, 21:30ean. Euskarazko Gartxot filmarekin zabalduko dute zinema berezia abenduaren 27an, ostiralean, gaueko 21:30ean. Abenduaren 29an berriz, bi saio izango dira: Totoro auzokidea arratsaldeko 5etan eta Django desencadenado 21:30ean. Eta azken saioak urtarrilaren 3an izango dira: Adarbakar txikiaren kondaira euskarazko filmaz gozatzeko aukera izango dute 17:00etan 3 urtetik gorako haurrek eta 21:30ean La vida de Pi filma izango da ikusgai gazteleraz.


ETE eta KAE 1 ligetan arituko diren tripulazioak aurkeztuko ditu Telmo Deunek ostiralean

Pasa den asteburuan hasi ziren traineruen Eusko Label eta Euskotren ligak, eta astebete beranduago, larunbat honetan, hasiko dira ETE eta KAE ligak. Telmo Deun klubak bi ontzi jarriko ditu aurten uretan: emakumeena ETE ligan, eta gizonezkoena KAE 1 ligan. Ostiral arratsaldean aurkeztuko ditu klubak ontziak eta tripulazioak.

itxialdian ergometroan aritu ondoren, orain hilabete inguru itzuli ziren arraunlariak uretara, eta asteburu honetan bertan izango dute lehen estropada. Pasaiako badian jokatuko da, eta ETE, KAE 1 eta KAE 2 ligetako ontziak izango dira lehian. Horien artean izango dira Zumaiako bi traineruak, emakumeak zein gizonezkoak.

Aurretik, ostiralean, 19:30ean eta arranplan, ohiko aurkezpen ekitaldia egingo du Telmo Deun klubak. Bertan izango dira Zumaiaren izenean denboraldi honetan arraunean izango diren arraunlariak.


B motako meningitis kasu bi atzeman dituzte

Astelehen goizean goiz jaso zuten Zaldibarko herri eskolako zuzendaritzan eskolako lau urteko ume bat B motako Meningococoaz kutsatuta zegoenaren berri, Osakidetzatik. Egoeraren berri izan zutenean, arin ipini zuten, astelehenean bertan, Osakidetzak halako kasuetarako zehazten duen protokoloa herri eskolan: lau urteko bi geletako haurren gurasoak batzarrera deitu zituzten astelehen eguerdian bertan, eta egoeraren eta hartu beharreko neurrien inguruko azalpenak eman zizkien pediatra batek. Lau urteko bi geletako 25 umeei antibiotikoa eta maisu-maistrei ere tratamentua ipini zieten.

Astean zehar eskolan beste kasu baten konfirmazinoa jaso dutela azaldu digu eskolako zuzendariak, eta hiru eta bost urteko 34 umerekin ere halako kasuetarako osasun zerbitzu publikoak zehazten duen eran jokatu dutela. Osakidetzak zehaztu dien eran, euren esku dauden neurri guztiak hartu dituzte herri eskolako arduradunek.


Hasi da atzera kontua

Ohi bezala, San Pelaio bezperan emango diote hasiera jaiei, eguerdiko nahiz gauerdiko txupinazoekin. Baina herria girotzen hasia da; igande honetan, gainera, erraldoien eta buruhandien topaketa egingo dute.

Herriko erraldoiek «protagonimo berezia» izango dute aurtengo sanpelaioetan. Xabier Txurruka alkateak hori bera nabarmendu zuen jaietako egitarauaren aurkezpenean. Izan ere, Jose Mutiozabal Pepe Txabillo-k eta Txabillo erraldoien nahiz buruhandien taldeak emango diote hasiera aurtengo festei. Danborradako ordezkariek San Pelaio Makila emango diote taldeari ekainaren 25eko gauerdia baino lehentxeago, eta, ondoren, bandera igoko dute udaletxeko balkoian, Pepe Txabillo omenduz.

Aurten, festen hasierako hiru suziriez aparte, ez dutela bestelako suzirik edota trakarik botako adierazi zuen alkateak, zaratarekiko sentikorrak diren herritarrekin begirunez jokatuz. Hala eta guztiz ere, ekitaldia ikusgarria eta berezia izango dela azpimarratu zuen, sorpresaren bat ere izango dela aurreratuz. Gainerakoan, Zarauzko Musika Bandak girotuko du ekitaldia.

San Pelaio bezperan ez ezik, erraldoiak eta buruhandiak presente izango dira jaietako ia egun guztietan, baina batez ere igande honetan, Erraldoien eta Buruhandien Zarauzko III. Topaketa ospatuko dutelako.

Hiru danborrada

Aurtengoan hiru danborrada izango dira: haurrena, elkarte gastronomikoena eta gazteena, alegia. Lehena haurrena izango da, hilaren 25ean: alkateak makila emango dio eguerdian Haurren Agerraldiko Danbor Nagusiari, eta arratsaldean, XL. agerraldia egingo dute kalez kale, Azken Portutik, Iñurritzatik, Vista Alegretik eta Itxasmenditik aterata. 40. aldia izanik, egitasmoa antolatzen duen Haur Kultur Taldeari omenaldia egingo diote, Lege Zaharren Enparantzan, parte hartzaile guztiak bertan jotzeko elkartu ondoren.

Helduen danborrada gauez izango da, eta hamabi elkartek hartuko dute parte. Zigordia kaletik abiatuko dira, 23:00etan, eta Lege Zaharren enparantzan egingo dute geldialdia, jaiei hasiera emateko ekitaldian. Hirugarren danborrada gazteena da, aurten estreinakoz antolatu dutena. Ekainaren 27an egingo dute, San Pelaio bigarrenean, 12:00etatik aurrera.

Iaz bezalaxe, udaleko Jaiak eta Ekitaldiak Sailak zapi urdinak aterako ditu jaietarako, eta doan banatuko ditu San Pelaio bezperan Lege Zaharren enparantzan eta herriko tabernetan.

Iñurritzan eta txosnetan

Iñurritza Jai Batzordeko kideak joan den larunbatean hasi ziren jaietarako giroa berotzen, besteak beste, azokarekin eta txakolin dastaketarekin. Egunotan ere ez da ekitaldirik faltako auzoan; ohiko oilasko biltzea da horietako bat, hain zuzen ere.

Bestalde, Gurekin Jairen lekukoa hartuta, Danda Gazte Asanbladak prestatu du aurten estreinakoz txosnaguneko egitaraua, hala nola, kontzertuekin, baltsa lasterketarekin eta herri bazkariekin. Berrikuntza gisa, San Pelaio bezperako hainbat ekitaldi Iñurritza auzoan ospatuko dituzte gazteek.


Zabaletak eta Retegi Bik irabaziz abiatu dute Binakako Sanfermin Torneoa

Ezkurdia eta Barriolak gaur Xala eta Rezusta dituzte zain

Labrit beteta zegoela, Binakako Sanfermin Torneoan murgildu ziren Jose Javier Zabaleta atzelaria eta Retegi Bi. Mikel Idoate eta Albisu izan zituzten aurkari. Hasieran Zabaletak susto txikia eman zuen, partida hasi baino lehen bihurritu txikia izan baitzuen, baina kantxara atera zen Etxarrengoa.

Partida gogorra izan zen –partidak iraun zuen 61 minututan 559 pilotakada izan ziren– eta nahiz eta hasieran bi bikoteak parez pare ibili, Idoatek eta Albisuk akats gehiago egin zituzten eta Zabaletari eta Retegi Biri garaipena erraztu zieten. Aurrelariek tantoa despeditzeko arazoak izan zituzten eta partidan protagonismo handia izan zuten atzelariek. Bikain ibili zen Zabaleta. Azkenean, 22-14 gailendu ziren Aspekoak. Hurrengo aurkariak Aimar Olaizola eta Ladis Galarza izango dituzte, larunbatean, 17:00etan.

Ezkurdia eta Barriolak gaur Xala eta Rezusta dituzte zain

Sanferminetako Binakakoan mustuko da gaur Joseba Ezkurdia. Nahiz eta astelehenean Olaizolaren kontra lau t´erdiko finala galdu, oso itxura ona eman zuen arbizuarrak eta Binakakoan murgilduko da orain, Barriola bikote duela. Lehen partida galtzetik datozen Xala eta Rezusta izanen dituzte aurkari, gaueko hamarretan Labriten hasiko den jaialdian, eta Ezkurdia eta Barriola dira faboritoak. Ea aurreikuspena probatzen den.


Hemen nago, demontre!

Azkenean iritsi da Vueltako etapa laua. Hala ere, laua izan dela esatea asko esatea da, Galizian errepide lau gutxi baitago. Hori bai: azkenean, espero zena gertatu da, eta esprintean erabaki da etapa garaipena. Sagan izan da azkarrena azken metroetan, kontuan hartuz bere taldeak ez duela ezertxo ere egin sari hori jasotzeko. Leopardek, ordea, oso lan ona egin du etapa guztian, maldaren bat zegoenean erritmo bizia jarrita. Hori eginez, Kittel utzi nahi zuten lehiatik kanpo, eta azkenean lortu dute, itota iritsi baita azken metroetara. Lastima Leopardek ez duela ereindakoaren uzta jaso.

Guri dagokigunez, egun oso ona izan da, atzo [herenegun] lortu ziren baino alde handiagoa lortu baititugu. Hasteko, oso ondo prestatu diogu lehen tarteko esprinta Baukeri [Mollema], eta ez du huts egin. Sei segundoko gainsaria lortu du. Horri, gainera, etaparen amaieran lehen tropelean sartuta lortu dituen bost segundoak gehitu behar zaizkio. 11 segundo guztira, eta podiuma gero eta gertuago. Egia esan, taldean harrituta gaude egiten ari den lanarekin. Oso ondo ikusten zaio, sasoiz eta indarrez gainezka. Berrito diot: erne berarekin. Hurrengo hiru etapetan zeresana emango du. Biharkoan [gaurkoan] ez dut uste faboritoen artean alde handiak egongo denik, baina asteburuko bietan egongo dira aldeak. Eta, horri begira, indartsu dago Bauke. Asteburuko bi etapetan igoko diren maldak, gainera, aproposak dira berarentzat, desnibel handikoak baitira.

Eta ni, zer moduz? Beno, Vueltara iritsi aurretik urtebete neraman gurpil bat zulatu gabe, eta dagoeneko bitan zulatu dut gurpila. Azkena gaur [atzo] izan da, hamargarren kilometroan. Mekanikoak azkar konpondu dit zulatua, baina gero ez da ondo heldu gurpila; tropelari segika nenbilenean mugitu egin zait, eta gelditu behar izan dut. Hori bai, taldeko inor ez da horretaz jabetu, eta hor egon behar izan dut oihuka, atzean, bazter batean nintzela esanez.


Osintxuko 'Kofraixak' eta San Lorentzoko jaiak aste bukaeran

Gaur, egubakoitza, hasi eta domekara arte 'Kofraixak' ospatuko dituzte Osintxun. San Lorentzo auzoan, berriz, zapatuan izango dute jai eguna. Hemen dituzue egitarauak:

Osintxuko 'Kofraixak'

Abuztuak 28, ostirala

18:00 Etxafuego jaurtiketa eta jaien hasiera.

18:30

Bizikleta martxa mozorroturik Plaentxiara.

Paella txapelketa.

Ondoren trikipoteoa.

21:30 Tripa-festa galanta, lehiaketako paellarekin.

23:00 Erromeria:

Lutxurdio eta bere taldea.

Osintxuko trikitilariak.

Afrikatik Kataia taldea.

Abuztuak 29, larunbata

11:30 Umeentzako jolasak.

12:30 Trikipoteo mundiala.

14:30 Herri bazkaria frontoian, Lutxurdio eta bere taldeak alaituta.

23:00 Trikifesta mundiala: EMON, ZE-ESATEK eta TRIKIZIO.

05:00 Galtzontzilo eta kulero karrera.

06:00 Salda banaketa.

Abuztuak 30, igandea

12:00 Meza nagusia eta, ondoren, karitate banaketa.

14:00 Osintxuko Musikara dantza taldearen ikuskizuna, tartean, ROSARIOri oroigarria..

17:30 Pilota partidu bikainak, Osintxuko pilotalekuan.

19:00 Poteo herrikoia jaiei bukaera emateko.

San Lorentzoko jaiak

Abuztuak 29, Zapatua

11:00 Dardo jokoa (gazteentza)

12:00

Migas

Toka-Rana txapelketa

Jarraian: Trikitilariek alaitutako POTEOA

17:00 Kukañak eta txokolatada.

Jarraian: Buruhandiak

20:00 Meza, San Lorentzoko Ermitan

21:00 Sardinak jatea arkupetan

Jarraian: dantzaldia


Agustin Zubimendi, #EtxetikMundura

Agustin Zubimendi abeslari eta Beheko Plaza abesbatzako zuzendariak ere #EtxetikMundura egitasmoan parte hartu du. Lekeitioko kalean abesti herrikoia kantatuko du zumaiarrak.

Urolako Komunikazio Taldeak (UKT) martxan jarritako #EtxetikMundura egitasmoak ez du etenik, eta gaurkoan ere eskualdeko sortzaileen emanaldiak ikusteko parada izango da. Eskualdeko gainontzeko hedabideetan ondoko saioak daude ikusgai: Karkara.eus-en Ainara Zamakola musikaria, Maxixatzen.eus-en Urtzi Azkueren doinuak, eta Uztarria.eus-en Lurdes Alkortaren eta Enaitz Alberdiren trikiti doinuak, eta Zarauzkohitza.eus-en Mor More taldea.

Horiek guztiak ikusgai daude bai UROLA KOSTAKO HITZAren webgunean, baita Erlo Telebistan ere. Horrez gain, bertan ikus daitezke aurreko egunetan eskaini diren emanaldi guztiak ere.

Gogoan izan #EtxetikMundura egitasmoaren deialdia irekia dela. Beraz, eskualdeko herritar guztiek izan dezakete emanaldi hauetan parte hartzeko aukera, edozein kultur adierazpenekin lotutako emanaldiak onartzen baitira. Animatu eta bidali zuen bideoak zuzendaritza@ukt.eus e-posta helbidera!


Odol esktrakzioa

astelehenean izango dira abuztuan

Datorren hilean astelehenarekin egingo dituzte odol estrakzioak. Beraz, hitzordua datorren astelehenean, abuztuaren 4an, izango da. Arratsaldeko 18:30etatik 20:30etara.


Errenteriako musika bandaren emanaldia, bihar

Bihar, igandea, Errenteriako Musika Elkarteko musika bandak kontzertua eskainiko du Udaletxeko arkupetan. Errenteriakoa da Euskal Herriko musika banda zaharrenetakoa eta Aitor Mitxelenak zuzentzen du gaur egun. Lehenago Hernaniko Udal Musika Bandak Errenterian jo zuen eta biharkoan, bisita hura itzuliko dute Errenteriako musikariak Hernanira etorrita. Kontzertua 13:00etan hasiko da.


Breivikek zentzuduna dela esan eta absoluzioa eskatu du

Norvegiako atentatuengatik izan den epaiketa itxi du absoluzioa eskatuz eta beste erradikal batzuen eraso berriak izango direla mehatxatuz.

Anders Behring Breivikek gaur Norvegiako atentatuengatik izan den epaiketa itxi du (2011ko uztailaren 22an izan ziren) absoluzioa eskatuz eta beste erradikal batzuen eraso berriak izango direla mehatxatuz.

Hamar aste luzatu den auziaren epaia abuztuaren 24an ezagutuko da, Osloko auzitegiak jakitera eman duenez.

"Uztailaren 22ko atentatuak nire talde etnikoaren defentsan egindako erasoak izan ziren, horregatik ezin dut nire kulpa aitortu. Nire herriaren eta nire erlijioaren izenean jardun nuen”, nabarmendu du Breivikek, Norvegiako komunikabideen arabera.

Breivikek azaldu duenez, "batzuetan beharrezkoa da basakeria bat egitea handiago bat ekiditeko”.

Halaber, esan du ez duela osasun-arazorik eta lehenengo txosten psikiatrikoko bi egileei eraso egin die, eskizofrenia bat diagnostikatu baitzioten. Horiek dira 37 adituen artean sintoma psikotikoak aurkitu dizkioten bakarrak.


Pentsioen erreforma onartu du Espainiako Senatuak

Urtarrilaren 1ean jarriko da indarrean pentsioen erosteko ahalmena txikituko duen erreforma.

Espainiako Senatuak PPren botoekin onartu du pentsio sistemaren erreforma. Pentsioen zenbatekoa kalkulatzeko orduan jasangarritasun faktorea izenekoa ezarriko du erreformak eta, praktikan, hurrengo urteotan pentsioen jaitsiera erreala ekarriko du. KPIren arabera igo beharrean, pentsioak batik bat Gizarte Segurantzaren egoera kontuan hartzen duen indize baten arabera igoko dira.

Oposizioko alderdiek erreformaren kontrako botoa eman dute, eta iragarri dute erreforma bertan behera uzten saiatuko direla PPk gehiengo osoa galtzen duenean.Hauek dira erreformaren puntu nagusiak:

1. Berritzea

Orain arte, Espainiaren azaroko KPI adina igo izan dira pentsioak hurrengo urtean. Datorren urtetik aurrera, berriz, prezioen bilakaera ez da aintzat hartuko, eta indize berri baten arabera berrituko dira pentsioak. Honako faktore hauek hartuko dira kontuan: Gizarte Segurantzaren azken bost urteotako eta hurrengo bostetako diru sarrerak eta gastuak, pentsio kontributiboen urte arteko bilakaera, batez besteko pentsioaren zenbatekoaren bilakaera eta doikuntzaren abiadura izenekoa (kontu publikoen egoera kontuan hartzen duen faktore bat). Indize horrek ez du erosteko ahalmena bermatuko.

2. Mugak

Aurretik aipatutako indize horrek ekar dezake urte batean pentsioak jaitsi behar izatea. Ez da, ordea, halakorik egingo. Izan ere, goitik zein behetik muga batzuk jarriko zaizkie. Horrela, pentsioak gutxienez %0,25 igoko dira urte batetik bestera, ekonomikoki urterik okerrenetan ere. Gauzak ongi doazenean eta Gizarte Segurantzak superabit handia duenean ere, ez da sekulako igoerarik izango: gehienez, urte bateko KPI gehi %0,50 igo ahal izango dira. 2014an, hasteko, pentsioak %0,25 soilik igotzea erabaki du Espainiako Gobernuak, eta itxura batean, pentsatzekoa da hurrengo hiruzpalau urteotan ere hori gertatuko dela, Gizarte Segurantzak gaur egun defizita duelako eta pentsiodunen kopurua eta haien zenbatekoa gora doalako —aurreko belaunaldiek baino gehiago kotizatu dutelako—. Horrela erosteko ahalmena galtzea ekarriko du, inflazioaren araberakoa. Hau da, urte batean prezioak %1,5 igotzen badira eta pentsioak %0,25, erosteko ahalmena %1,25 jaitsiko da.

3. Berrikuspena

Sistema bost urtean behin berrikusiko dute gobernuek, erosteko ahalmenaren galera oso handia ez dela ziurtatzeko. Senatuan egin du aldaketa hori PPk. Sortzear dagoen Agintaritza Fiskal Independenteak urtero aztertuko du sistema.

4. Iraunkortasun faktorea

2019ko urtarrilaren 1etik aurrera emango diren pentsioen zenbatekoa kalkulatzeko faktore berri bat izango da, iraunkortasun faktorea izenekoa, Espainiako Gobernuaren arabera, sistema epe luzean iraunkorra izatea baitu helburu. Orain pentsioa kalkulatzeko erabiltzen diren faktoreei —erretiroaren adina, Gizarte Segurantzara kotizatutakoa, kotizatutako urteak...— 67 urtetik aurrerakoen bizi-itxaropena batuko zaio. Herritarren bizi-itxaropena handitzen bada, gutxitu egingo da urtero jaso beharreko pentsioa. Funtsean, diru kopuru berbera (balizko) urte gehiagotan banatuko da. Bost urtean behin berrikusiko da bizi-itxaropenaren bilakaera, eta lehen pentsioaren gainean soilik ezarriko da. Hau da, pentsiodun bakoitzari behin bakarrik kalkulatuko zaio zenbat diru dagokion. Orokorrean, sistema honek ere pentsioen jaitsiera ekarriko du, %5 hamar urtean behin, Enplegu Ministerioak berak onartu duenez.


Zarauztarrak, gaztainazaleak

Egunero zakuka gaztaina saltzen dute Kale Nagusiko postuan, eta Mari Carmen Caballero saitzaileak bere lanari buruzko xehetasunak eman ditu. Herrian gaztainak jateko ohitura handia dagoela uste du, eta salmentei kalte egiten dien bakarra euria dela azpimarratu du.

Galiziako gaztainak dira Kale Nagusian saltzen dituztenak, eta erosle ugari izaten dute: batzuk eguneroko bezeroak dira, eta bisitariak ere asko izan ohi dira. Kazetaria gaztaina saltzailearekin aritu den minutuetan, denek goraipatu dute zeinen goxoak dauden.

Erosle batek galdetu du nongoak diren gaztainak. "Galiziakoak? Ah, noski, gaztainen lurraldea baita Galizia". Beste batek erantzun dio garai batean Euskal Herrian ere gaztainondo ugari zegoela eta hemengo jakia ere badela, baina azken urteetan galdu egin dela gehiena.

Mari Carmen Caballero donostiarrak 25 minutuz erretzen ditu, su motelean, butano gasarekin dabilen parrila handi batean. Ondoren, mantaren pean gordetzen ditu, ez daitezen hoztu. Hortik ateratzen ditu gero erosleei emateko. "Gaztainak beti bero egon behar du, bestela galdu egiten du grazia". Hain justu, bisitari batek galdetu dio ea orain erosi dituen gaztainak gero jan ditzakeen, etxean. Baina argi du erantzuna Caballerok: askoz goxoago daude momentuan janez gero. "Eta labean sartzen baditut? ", jarraitu du bezeroak. "Nik ez nuke egingo. Batzuek mikrouhin labean sartzen dituzte, baina hobe da zain-zain egon, une batetik bestera gogor-gogor jartzen direlako".

Egunero 15 kiloko zaku bat

Zakuka kontatzen du saltzen duen kopurua. Normalean, egunean zaku bat saltzen da; 15 kilo, gutxi gorabehera. Kazetariari kopuru handia iruditu zaio. "Bai, bai, asko da. Zarauztarrak gaztaina zaleak dira, baita bisitariak ere. Hemen ohitura handia dago, eta umeek ere ohitura handia dute, sinestezina dirudien arren".

Hori kontatu eta gutxira iritsi dira postura ama-seme batzuk. Haurra gaztainak jateko gogoz gelditu da, ordea. Izan ere, momentu horretan ez dauzka prest. Mantapekoak agortuta, eta besteak parrilan pixkanaka erretzen, itxoitea tokatzen zaie bezeroei.

Egunero zabalik

Urri erdian ireki zuen postua Caballerok, eta egunero-egunero irekita mantenduko du, urtarrila edo otsailera arte. 16:00-16:30ak aldera hasten da gaztainak erretzen, eta 21:30ak aldera amaitzen du lana. "Ez dakigu noiz arte iraungo duen aurtengo kanpainak. Iaz, esaterako, gaztaina gutxi izan zen Galizian, suteen eta lehorteen erruz. Urtarrila erdialderako gaztainarik gabe gelditu ziren, eta postua orduan itxi genuen", azaldu du. "Errioxako El Castañero enpresak kudeatzen ditu postu hau eta beste asko, eta nagusiak esan zidan inoiz ez zuela iazkoa bezain urte kaskarrik ezagutu gaztaina kopuruari dagokionez".

Hotzak on egingo dio negozioari, ezta? "Noski! Kalte egiten digun bakarra euria da. Hotzik egin ez duen egunetan ere saldu dut, jendea gaztaina gogoz dagoelako".


Bordek ere ur tasa ordaindu beharko dute

Ostegunean Plenoa izan zen Aranon eta 2015eko tasak eta zergak onartu zituzten. Iazko berdinak izanen dira. Aldaketa bat egonen dela azaldu dute. Herriko ur saretik ura hartzen duten bordek ere uraren tasa bat ordaindu beharko dute orain.


Udazkeneko auzolana astebete atzeratu dute Itsason

Itsason udazkeneko auzolana egingo dute azaroaren 3an. Datorren larunbatean egingo zutela iragarrita zegoen arren, eguraldi txarraren iragarpena dela eta, astebetez atzeratzea erabaki dute.

Dagoeneko zehaztu dituzte egin beharreko lanak, materiala eta arduradunak. Orain parte hartzeko izena emateko epea zabalik dago. Hain zuzen, hilaren 20ra bitartean eman daiteke 943 47 77 90 telefonora deituta edo udala@itsaso.eus helbidera idatzita. Bide batez, antolatzaileek eskertuko lukete parte hartzaileek auzolanaren ondoren ostatuan iznago den afarira geratuko diren edo ez zehaztea.

Auzolanak honakoak izango dira:

Itsaso-Alegia-Itsaso herri-bide zaharrak hesola eta zeramika logoekin markatu.

Ibilbideetan eta leku esanguratsuetan informazio panelak kokatu.

Hesiak zuzendu Epelde, Alegiko Madura eta Atinzabal parean.

Euskaraldirako pankartak eta txapak diseinatu eta margotu.

Itsusturri eta Okinarri artean bidea garbitu eta zuhaitz adarrak kendu.

Itsasoko eta Alegiako lorategiak txukundu.


'Beizamako krimenek badute filma bihurtzeko mamia'

Asier Sustaeta 'Korosagasti' filmaren zuzendariak eta Erabaki Produkzioak ekimeneko kideak eman ditu Tokikom atalean esku artean duten filmari buruzko zertzeladak.

1926an Beizamako Korosagasti baserrian gertatutako krimenetan oinarritzen da baserriaren izena izenburutzat hartuko duen filma. Azken hilabeteotan Azpeitia eta Beizama inguruetan ari dira ikus-entzunezkoa ekoizteko grabaketa lanetan eta irudiak hartzen. 'Mezularia' saioko ''Tokikom'' atalera Azpeitiko Uztarria-ko Ihintza Elustondo kazetariak ekarri du gaia eta Asier Sustaeta Korosagasti filmaren zuzendariak eman ditu proiektuaren xehetasunak.


EHAK-k Konstituzionalera jo du legez kanporatzearen aurka

Espainiako Auzitegi Gorenaren erabakiaren kontrako babes helegitea sartu du. EAE-ANVk oraindik ez du aurkeztu.

Espainiako Auzitegi Gorenak irailean jo zuen legez kanpoko alderditzat EHAK, eta orain honek babes helegitea sartu du Espainiako Auzitegi Konstituzionalean, gaur auzitegiko iturrietatik jakin denez. Gorenak EAE-ANV ere ilegalizatu zuen orduan, baina ANVk oraindik ez du helegiterik aurkeztu; laster bukatuko zaio epea.

Gorenak alderdi haiek desegiteko agindua eman zuen, baita haien ondasunak likidatzeko ere. Efe berri agentziaren arabera, Espainiako Barne Ministerioak eta Estatuko Abokatuak ziurrenik ez diote Eusko Legebiltzarrari EHAK desegiteko eskatuko, abendu amaieran bukatuko delako horko legealdia -2009an izango dira hauteskundeak-.


Uztaro haurreskolako jangelan elikadura osasungarria bermatzeko hitzarmena berritu dute

Bertako produktuak kontsumitzeko apustua eginez, Azpeitiko Udalak eta Uztaro haurreskolako guraso elkarteak Urkome elkartearekin iaz sinatutako hitzarmena berritu dute, iazko ikasturte amaierako emaitzak aztertu eta alde guztiek balorazio positiboa egin dutelako. Hitzarmenaren sinaketa gaur, osteguna, goizean egin dute udaletxean eta bertan izan dira Eneko Etxeberria alkatea, Ainhoa Beristain zinegotzia, Manuel Labaka Urkomeko presidentea eta Uztaro Haurreskolako Guraso Elkarteko kide den Arantzazu Aramendi (argazkian).

"Gaur egungo egoera ikusita eta bizi dugun egoera sozioekonomikoaz oharturik, bertako produktuak sustazea ezinbestekoa da, lehen sektoreari bultzada emateko, eta gure apustua bide horretan doa. Gainera, iazko esperientziak erakutsi zuen modura, haurrei kalitate oneko elikagaiak ziurtatzen zaizkie”, azaldu du Ainhoa Beristain Auzoak saileko batzordeburuak.

Modu horretan, Uztaro Haurreskolako jangelan, "elikadura osansungarria" izango dute ikasturte honetan, "bertako eta kalitatezko elikagaiak kontsumituko dituzte-eta". Hitzarmena sinatu ostean azaldu dutenez, "Urkomek bertako produktuen kontsumoa bermatuko du haurreskolan. Bertako baserritar eta ekoizleei erosiko zaizkie produktuak eta haurrentzako osasungarria izango den elikadura bermatuko da". Uztaro Haurreskolako Guraso Elkarteko Arantzazu Aramendik ekimenari jarraipena ematea garrantzitsua dela baloratu du, "izan ere, hitzarmenari esker, sukaldariak jakiak, egunero, momentuan, bertan prestatzen dituenez, gure umeen bazkariek kalitate ezinhobea dute".

Urkomeko presidente Manuel Labakak, berriz, elikadura osasuntsuak pertsonengan duen garrantzia nabarmendu du, eta "zenbat eta lehenago hasi hori sustatzen, hobe", azaldu du. "Gainera, bertako baserritarrei eta ekoizleei euren produktuak merkaturatzeko bide berriak irekitzen lagunduko zaie eta horrek gure paisaia eta ingurugiroan ere eragin positiboa izango du": "Horrenbestez, eskuragarri ditugun tokiko eta kalitatezko elikagaiak kontsumituz, gure kultura, ingurumena eta landa eremua mantendu eta hobetzearen alde, gure gizartea iraunkorragoa egitearen alde eta gure ekonomia sustatzearen alde egiten dugu".

Lankidetza hitzarmen hau, baserritar edota ekoizle, guraso, haur, irakasle, sukaldari eta beste eragile batzuekin "elkarlanean" lortu dela eta elikadurak, gure ingurugiroan eta paisaian duen eragina eta bertako nekazaritza sustatzeko "baliogarria" izango dela esan dute.


'Elkano: lehen mundu bira' filma ikusgai gaur 16:00etan ERRAN.EUSen Etxealditik Euskaraldira ekimenaren barnean

Etxealditik Euskaraldira ekimenaren barnean film emanaldi bateratua prestatu dute EITBk, Tokikomek eta Topaguneak. Hori dela eta, gaur asteazkena 16:00etan 'Elkano: lehen mundu bira' filma izanen da ikusgai ERRAN.EUSen.

Orain filmaren trailerra ikusiko duzue baina arratsaldeko 4etatik aitzinera film osoa ikus daiteke hemen behean egonen den leihoan klik eginda.

TOKIKOM toki komunikabideen bateraguneak eta EITBk sinatu duten akordioa tarteko, gaur asteazkena Elkano: lehen mundu bira filma eskainiko dute aldi berean toki hedabide ugaritako edizio digitalen bitartez, eta Gartxot: konkista aitzineko konkista Euskal Herriko euskarazko telebistetan. Euskaraldiak Etxealditik Euskaraldira ekimenaren barnean prestatutako proposamenaren bueltan antolatu dute filmen emanaldia Tokikomek eta EITBk. «Hizkuntza eta ohiturak izan dira proposamenaren ardatza», eta «euskarazko ikus-entzunezkoez gozatzeko» nahiz «euskarazko ekoizpenen kontsumo-ohitura bultzatzeko» egin dute bat tokiko hedabideek eta telebistek.

TOKIKOM eta EiTBren arteko lankidetza hitzarmenari esker, eta 'Etxealditik Euskaraldira' ekimenaren barruan, ETBk, tokiko telebistek eta ERRAN.EUSek aldi berean eskainiko dugu Elkano, lehen mundu bira filma. Filma ikusteko, sakatu azpiko botoian. EiTBri esker.

Elkano: lehen mundu bira

Iaz zinema aretoetan estreinatutako animazio film bat da. Angel Alonso da zuzendaria, eta Jose Antonio Vitoriak eta Garbiñe Losadak Juan Sebastian Elkanoren ibileretan oinarritu zuten filmerako egindako gidoia. Animaziozko film onenaren Goya sarirako izendatua izan zen.


Euskaraldian izena emateko bi hitzordu ipini dituzte Munitibarren

2020ko Euskaraldia abian da, eta Ahobiziek eta Belarriprestek azaroaren 19ra arte izena eman dezakete. Internetez izena eman badaiteke ere, Munitibarko Udalaren Euskara Batzordeko kideek herritarrei modu presentzialean izena emateko aukera eman gura diete, eta horretarako bi egun aurreikusi dituzte. Bariku honetan [urriak 30], arratsaldez (16:00-20:00), eta azaroaren 8an [domeka], eguerdi aldera egongo dira Munitibarko plazan.

Azaroaren 20tik abenduaren 4ra egingo den Euskaraldian parte hartzera animatu dituzte herritarrak. Euskara ulertu eta euskaraz gehiago, gehiagorekin eta gehiagotan egin gura duten 16 urtetik gorakoek izena eman dezakete: “Gogoratu! Rola aukeratzean, gakoa joeran dago, ez gaitasunean”.


Kontsumoari buruzko azalpenak, gaur Goiz Eguzkin

Kontsumoari buruzko azalpenak emango ditu gaur Kontsumobidek. Hitzaldia Goiz Eguzkin izango da 17:00etan. 90 minutuko iraupena izango du.


Igande eguerdian, Olentzero Sunbillako karriketan barna ibiliko da

Eguberri egunean ohi denez, herriko mutil gazteak baserriz baserri ibiliko dira

Bertze herri guzietan bezala, Sunbillan ere Olentzeroak agerraldia eginen du. Igandean, abenduak 24an, beheko eskolatik hasiko da Olentzeroren ibilaldia, eguerdiko 14:30ean. Bukatu bezain laster, hotzetik babesteko eta indarrak berreskuratzeko Ulibeltzak elkartean berendua izanen da.

Biharamunean, Eguberri egunean, herriko mutil gazteak Itturburu ostatuan bilduko dira 17:00etan herrian barna eskean ibiltzeko. Aurten, zuziekin atera nahi dute gazteek eta Arkaitz Mindegia trikitilaria izanen dute lagun. Herriko ibilaldia bukatu ondotik, Itturburu ostatuan afalduko dute, gauean baserriz baserri eskean aritzeko indarrak hartzeko. Goizalde arte luzatuko da eskea. Egun honetan gazteekin eskean atera nahi duenak, Itturburu ostatuan dagoen zerrendan eman beharko du izena.

Eguberrietako azken ekitaldietako bat, errege kabalgata izanen da. Urtarrilaren 5ean, arratsaldeko mezaren ondotik ailegatuko dira Meltxor, Gaspar eta Baltasar eliza atarira, haien laguntzaileekin eta hurbiltzen diren haur guziei opariak banatzeko prest. Jaiotza ere bertan egonen da. Antolatzaileek jakinarazi dutenez, Jaiotzaren ondoan egoteko artzaitxoak behar dira, eta nahi duenak ere, bildotsaren bat, oiloren bat eta arraultzez beteriko saskiak bertzeak bertze ekar ditzake, jaiotza ahal bezain eder jartzeko.


Kataluniako prozesuaren egutegi judiziala

Fiskaltzak eta Estatuko Abokatutzak behin-behineko akusazio-idazkiak aurkeztu ondoren, ahozko epaiketara iristeko puntuan dago Gorenean abiatutako auzia.

Behin Fiskaltzak eta Estatuko Abokatutzak Kataluniako buruzagi independentisten aurkako behin-behineko akusazio-idazkiak aurkeztuta, ahozko epaiketara gerturatzen ari da auzia.

Hau da, hain zuzen, aurreikusitako egutegia. Defentsen idazkien eta eskaeren arabera, baliteke gehiago luzatzea.

-Azaroak 2: Fiskaltzak eta Abokatutzak behin-behineko ebazpena jasotzen duten idazkiak aurkeztu dituzte, Gorenean gertakariak epaituko dituen salaren aurrean: delituen kalifikazioa, zigor-eskaerak eta epaiketarako froga-eskaerak barne hartzen dituzte horiek.

-Azaroak 5: Herri-akusazio gisa aurkeztuko den Vox alderdiak akusazio-idazkia aurkeztuko du auzitegian. Azaroaren erdialdean: kalifikazio-idazkiak aurkeztu orduko, aurretiaz erabaki beharreko artikuluak (aurretiko eginbideen parekoak) proposatuko dituzte defentsek. Aurreikusitakoaren arabera, gertakariak Kataluniako Justizia Auzitegi Nagusiak epaitzeko eskatuko dute, Gorena alde batera utzita.

-Abenduaren erdialdea: Aurretiaz erabaki beharreko artikuluak eztabaidatzeko saioa. Egun bat geroago, Gorenak epaia emango du, saio horren hurrengo egunean proposatutako gaiak ebazteko.

-Urtarrilaren erdialdea: Ahozko epaiketaren hasiera. Bi edo hiru hilabetez luzatuko dute, saioak antolatzeko moduaren arabera. Litekeena da saioak astelehenetik ostegunera, goizez eta arratsaldez, egitea.

-Martxoaren amaiera: Ahozko epaiketaren azken erabakien irakurketa eta aurkezpena. Akusatuen hitz egiteko azken aukera. Epaiketaren amaiera. Ekainean: epaia. Auzitegiak ez du nahi erabakiak maiatzeko hauteskunde autonomiko eta munizipaletan eraginik izatea. Hori dela eta, hauteskundeen ostean jakinaraziko dute epaia, seguruenik ekainean.

-Behin Gorenaren epaia ezagututa, Kataluniako prozesuan murgildutako Poliziaren goi-karguen aurkako epaiketari ekingo dio Auzitegi Nazionalak. Oraindik argitu gabe dago uda aurretik edo ondoren izango den, presorik ez dagoenez, auzia ez delako premiazkoa.


«Nire izaera da koadroetan agertzen den argitasun hori»

Zumaiarrak egur gainean margotzen ditu beraien herriko ‘flysch’-ak, eta Azpeitiko Betharram aretoan ikusgai jarri ditu lanak.Arritxu Aginagaldek (Zumaia, 1954) margo akrilikoekin eta oleoekin eginiko erakusketa zabaldu du Azpeitiko Betharram aretoan. Zumaiako flysch-etan oinarrituta osatu du erakusketa, eta irekita egongo da, egunero, martxoaren 1a bitartean.Zure erakusketako protagonistak dira flysch-ak. Zumaiakoa izanda, paraje berezia da zuretzat?Bai. Txikitatik gustatu izan zaizkit, eta margolanen mundu honetan hasi nintzenean, nire helburua flysch-ei buruz zerbait sakona egitea zen, erakusketa bat.Arria jarri diozu izena erakusketari, zergatik izenburu hori?Koadroez gain, kutxa txiki batzuk jarri ditut erakusketan, barruan harri batzuekin. Gainera, nire izena Arri izanda, lotura hori egin nahi nuen.Noiz hasi zinen margotzen?Gaztetan hasi nintzen, eta denetik probatu dut: margoketa, eskulanak… Denbora-pasa bezala hartu nuen margotzea, eta niretzako oso garrantzitsua izan da. Obra prestatzean, ganbarara igotzen nintzen, eta neure munduan egoten nintzen, bakarrik.Beraz, pertsona bezala betetzen zaituen zerbait da.Zalantzarik gabe, lasaitu egiten nau. Gainera, oso pozik sentitzen naiz jendeari erakusketa gustatzen ari zaiola ikusita. Lagun baten lanarekin batera jarri nuen ikusgai lehen aldiz neure lana, eta oso polita izan zen harrera. Gero, leku gutxi eta koadro asko genituela-eta, bakoitzak bere aldetik egin dugu bidea.Zer teknika edo materialekin egiten duzu lana?Denetik probatu dut, baina gehien gustatzen zaidan materiala egurra da, haren gainean margotzen dut. Bestalde, bi teknika nahasten ditut: margo akrilikoekin eta oleoekin jarduten dut. Nik ez dut kopiarik egiten, neure argazkiak atera ohi ditut Zumaiako kostan, urtean zehar, eta haiekin, lan originalak egitea gustatzen zait, mareekin eta koloreekin jolastuta. Uste dut norberaren nortasuna horrela sortzen dela; nire kasuan, adibidez, neure nortasuna da koadroetan agertzen den argitasun hori.Erraza izan al da etxean margotzetik koadroak jendaurrera ateratzea?Ez, hasieran lotsa edo segurtasun eza sentitzen duzu. Baina gero, konturatzen zara lana zeurea dela, eta kritikak entzuten ikasi egiten dela. Beldurra edo kezka izan nuen estreinaldiaren aurretik, baina behin erakusketa jarrita, gustura nago. Zumaian erakusketa aurkeztu eta kritikak entzutean animatu nintzen Azpeitian eskaera egitera.Harrera ona izaten ari da erakusketa Azpeitian?Ni gustura nago. Herritarrei koloreek arreta eragin diete. Gainera, ikusle batek oparia ere eman dit. Esker onekoak dira.


Batasunik gabeko alderdiaren burua

Egun bateko itxaronaldi luzearen ondoren, UMP Herritarren Mugimenduaren Aldeko Batasuneko kideek badute presidente berria: Jean-François Cope. Frantziako eskuineko alderdiaren presidentetzarako bozetan, 98 botorengatik soilik garaitu du François Fillon. Copek 87.388 boto eskuratu ditu; Fillonek, berriz, 87.290. UMP alderdia lehendik zatitua zegoen, baina azken egunetan nabarmenago erakutsi du zatituta dagoenaren irudia. Lehen zeregina alderdiaren batasuna ziurtatzea izango du Copek.

«Konplexurik gabeko» eskuina aldarrikatu du Copek alderdiko presidente gisa egindako lehen agerraldian, eta François Hollande presidente sozialistaren jardun «ezin txarragoa» kritikatu du. Alderdiko buruzagitza lortzeko, Nicolas Sarkozy Frantziako presidentearen herentzia politikoa aldarrikatu du kanpainan. Perfil kontserbadorekoa da Cope. Xenofoboa izatea ere egotzi izan diote UMPko presidente berriari. Horren erakusle dira joan den irailean egin zituen adierazpen batzuk. Kanpainako ekitaldian Frantzian «zurien aurkako arrazismo bat» dagoela esan zuen.

Copek 48 urte ditu, eta politikan gazte zela egin zituen lehen urratsak. 1995 eta 1997 artean RPR Errepublikaren Aldeko Batasuna alderdiko diputatu izan zen. Alderdi hori desagertu ondoren, Jean-Pierre Raffarin lehen ministroaren gobernuko bozeramaile izan zen, UMPren eskutik. 2007an abokatu jardun zuen urte batez. UMPko Asanblada Nazionaleko buru izan zen gero, eta 2010az geroztik izan da alderdiko idazkari nagusi. Orain, UMPren presidentetzara iritsita, zatituta ageri den alderdi bat zuzenduko du Copek: «Ez dut uste alderdia zatitzeko arriskurik dagoenik».


Aldi baterako kirol zikloetako koordinatzailea kontratatzeko deialdia egin du Udalak

Bergarako Udalak kaleratu du aldi baterako kirol zikloetako koordinatzailea kontratatzeko deialdiaren oinarriak. Instantziak Udaleko lehendakariari zuzenduko zaizkio eta udaletxeko Erregistro Nagusian aurkeztu beharko dira, urtarrilaren 25eko 13:30ak baino lehen. Goiena.net-en dituzue oinarriak irakurtzeko auekra eta eskaera orria pdf formatuan jaisteko aukera.

Hemen dituzue oinarriak irakurgai.

Hemen eskaera orria (pdf formatua, 54kb) jaisteko aukera. Gogoratu instantziak Udaleko lehendakariari zuzenduko zaizkiola eta udaletxeko Erregistro Nagusian aurkeztu beharko direla urtarrilaren 25eko 13:30ak baino lehen.


Lauburuk Belabietan galdu du

Ahazteko moduko partida batean, ibartarrak 2-3 galdu zuten Segorberen aurka. Hasieratik jarri zen Laubururen aurka partida, bisitariak lehenengo minutuan lehen tantoa egin baitzuten. Alexek amaitu zuen estrategiazko jokaldi eder batekin egin zuten 0-1ekoa.

Bateko horren ondoren, piparreroak ez zuten erreakzionatzen jakin izan, intentsitate handirik gabe jokatzen zuten, aurkariaren atea urduri jartzea ere lortu gabe. Segorbe berriz, egoeraz baliatzen zen eta gol-aukera ugari sortu zituen baina punteria faltari esker atsedenaldira 0-1ekoa mantenduz iritsi ziren.

Lehen zati txarraren ondoren, bigarren zatian zerbait indartsuago atera ziren Mikelen mutilak. Gol-aukerak ikusten hasi ziren baina defentsa ahaztu gabe jokatu behar izan zuten, Segorbek, trantsizio azkarren bidez, arrisku handiak sortzen zituelako.

Etxekoak saiatzen jarraitzen zuten baina ez zuten berdinketara iristea lortzen. Segorbekoak izan ziren berriro ere, bigarren zatiaren erdian, markagailuan aldea handitu zutenak. 0-2koa Danik egin zuen, beste estrategiazko jokaldi bikain baten bidez baloia sareetara bidali zuenean.

Partidaren amaierarako 7 minutu falta zirela Lauburuk bost laurentzat egitea erabaki zuen eta Garmen izan zen, landutako jokaldi luze baten bidez, bi taldeen arteko aldea murriztea lortu zuena. Nahikoa denbora geratzen zen amaierarako eta etxekoek Segorbe estutzen hasi ziren bere arean baina zorigaiztoko jokaldi batean, Unaik bere ateetan sartu zuen 1-3koa eginaz.

Lau minutu falta ziren bukaerarako eta ibartarrak atezain-jokalariarekin jarraitzen zuten. Aukera asko galdu ondoren, eta minutu bakarra falta zela, Txipik 2-3koa egin zuen. Azken segundoetan ere jarraitu zuen etxekoen erasoak aurkariaren ateetan baina markagailua ez zen gehiago mogitu eta bukaerara 2-3ko emaitzarekin iritsi ziren.

GOLEGILEAK:

0-1 MIN 01:13 ALEX

0-2 MIN 28:25 DANI

1-2 MIN 34:50 GARMEN

1-3 MIN 35:26 UNAI (PP)

2-3 MIN 39:04 TXIPI

www.lauburuke.com


Lekunberrin desagertutako gizonezkoaren gorpua aurkitu dute

Ehiztari batzuk joan den igandetik desagertuta zegoen 87 urteko gizonaren hilotza aurkitu dute Baraibarko Usategietan.

Ehiztari talde batek joan den igandetik Lekunberrin (Nafarroa) desagertuta zegoen 87 urteko gizonezkoaren gorpua aurkitu du larunbat honetan Baraibarko Usategietan.

Gaurko bilaketa operazio berri bat abian jartzeko asmoa zuten baina honi hasiera eman baino lehen, ehiztari batzuk gorpua aurkitu dute. Gizonezkoa joan den igandetik desagertuta zegoen, goizean etxetik atera eta bazkaltzera itzuli ez zenean. Orain arte egindako bilaketa lanek ez dute emaitzarik eman.


Sentimenduen prezioa

Azkenean, bertan behera geratu da Miarritzek eta Baionak bat egiteko proposamena, baina Euskal Herrian badaude batuta indartutako proiektuak. Pasai Donibane eta Koxtape, eta Athletic eta Leioa dira bi adibide.


Eremu ez-euskalduneko hamalau ikastetxetan trinkotuko dute D eredua

Eskariak iaz oso sakabanatuta egon zirela zehaztu du administrazioak, eta aitortu du ez zuela egin informazio kanpaina eraginkorrik. Aurten, hamalau ikastetxetan egingo dute eskaintza.


Teresa del Valle katedraduna, Berdintasunerako Emakunde sariduna

Euskal mundu akademikoan, berdintasunaren alorrean, "erreferentea" dela adierazi du epaimahaiak.

Teresa del Valle ikertzaile eta Gizarte Antropologian katedradunak jasoko du Berdintasunaren Emakunde Saria, Eusko Jaurlaritzak jakinarazi duenez.

Hain zuzen ere, epaimahaiak goratu egin du mundu akademikoan berdintasunaren alorrean eta emakumeen errealitatearen ezagutzaren transmisioan egindako lana.

Halaber, haren maila akademikoa ez ezik, "gizartean duen eragina eta gizartearen sektore ezberdinetatik egindako eskaerei emandako erantzuna eta laguntza" ere izan du kontuan.

Teresa del Valle EHUko Gizarte Antropologiako katedraduna da. Mikronesia eta Euskal Herria izan ditu ikergai honelako gaietan: antropología feminista, antropología politikoa, erritualak, aldaketa soziala eta espazio eta denbora kategoriak. Irakaskuntza eta ikerketa uztartu ditu Gizarte Antropología eta Antropología feminista gaiak nagusi izanik.


Zikuñagako plaza konpondu eta Kardaberaz kalean zuhaitzentzat jarritako oinarriak aldatuko dituzte

Udalak Larramendi kaleko udal lokaletara sartzeko akzesibilidadea ere hobetu du eta argitu du, fibra optikoa jartzeko obrak direla eta, ez dela lurra bi aldiz altxatu.

UDALAK prentsara bidalitako ohar batean herrian egin dituen eta egin asmo dituen obra batzuen berri eman du. Batetik Zikuñagako plazako obrak konkurtsora aterako ditu, plaza hori txukuntzeko asmoa baitu, nahiko utzita baitago. Argi sarea hobetu, plazako lurra aldatu eta haurrentzako joko berriak jartzeko asmoa du Udalak eta 89.000 euroko aurrekontua aurreikusi du. Zuhaitzentzako oinarriak aldatu Bestetik Kardaberaz kalean dauden zuhaitzak jartzeko oinarriak aldatuko ditu Udalak. Orain arte zeudenak lurretik altueran zeuden eta estropezuak gertatu izan dira behin baino gehiagotan. Orain berrituta jarriko dituztenak lurraren pare egongo dira eta ez da beraz koskarik izango. Lizeagako udal lokaletan akzesibilidadea hobetu Udalak pasa den astean bukatutako beste obra baten berri eman du, Larramendi kalean dituen udal lokaletara sartzeko akzesibilidadea hobetu baitu, bertako koskak kenduta. Udalak argitu nahi izan du, hainbat bizilagunek komentatutakoa dela eta, lurra ez dela bi aldiz altxatu behar izan. Izan ere duela gutxi fibra optikoa pasa zuten Larramendi kaletik eta hori beste obra bat izan zela argitu du Udalak, ´orain egin denarekin zerikusirik ez duena, beste eremu batean sartu baitzen fibra optikoa` dio.


Erraustegien eraginez gaur, Arkenbout

Hernanin Zero Zabor taldeak eta Erraustegiaren Aurkako Mugimenduak gonbidatuta, eta Hernaniko Udalaren babesararekin, Abel Arkenbout Holandako ToxicoWatch fundazioko toxikologoak eskainiko du hitzaldia gaur. 10:00etan hasita izango da, Biterin.

Dioxinak Harlingenen (Holanda)-Dioxinak Zubietan? ?Honela kutsatzen dute erraustegi modernoek? izenburupean, ingelesez izango da, baina euskerara aldi berean itzulita.


Nazioartean ospe haundia duen Ignacio Ribasek organo kontzertua eskainiko du ortziralean Berako elizan

Berako Udalak eta Eusko Ikaskuntzak antolatu dute

Ignacio Ribas Talens sortzez valentziarra baina nazioarte mailan ere hainbat kontzertu ziklo eta jaialditan parte hartu duen organista eta musikagile ezagunak kontzertua eskainiko du ortziral honetan, irailak 2, Berako Sanesteban elizan. Berako Udalak eta Eusko Ikaskuntzak antolatu dute eta 20:00etan izanen da.

Ikuskera lirikoa organo musikan izenburupean eskainiko du emanaldia Beran, eta bertzeak bertze, Domingo Mas y Serracant, Luis Urtega, Jesus Guridi, Eduardo Torres eta Jose Maria Usandizagaren lanak joko ditu.

Ibilbide luzea

Gaur egun, Andorrako artzapezpikutzako Sant Esteve elizako organista titularra da Ignacio Ribas Talens. Gainera, 1999az geroztik Andorra aldeko organo lagunen musika jardueren zuzendari artistikoa da. Baina Andorratik kanpo, Espainian, Belgikan, Suitzan, Italian, Frantzian, Alemanian, Portugalen, Uruguayn, Kanadan eta AEBetan ibili da bakarlari edo laguntzaile lanetan. Bakarlari gisa organo zentro eta katedraletan garrantzitsuetan ere jo izan du organoa: Parisko Notre Damen (Frantzia), Lisboan (Portugal), Brujasen (Belgika), Madrilen (Espainia), Bartzelonan (Herrialde Katalanak), Valentzian (Herrialde Katalanak), Sevilla (Espainia)…

Hainbat erakundek gonbidatua, XVI eta XXI. mendeko musika hispanikoari buruzko hainbat ikastaro eta masterklase eman ditu atentzi berezirekin.


Lau urterako hitzarmena, Tolosa euskararen hiri bilakatzeko

Galtzaundi Euskara Taldeak eta Tolosako Udalak hitzarmena sinatu dute goizean, datozen lau urteotarako.

Tolosan euskararen normalizazio bidean hainbat lan burutzeko helburuz, lau urterako hitzarmena sinatu dute udalak eta Galtzaundi Euskara Taldeak. Agerraldian euskara taldeko Joseba Antxustegietxarte izan da eta, habaler, Ibai Iriarte alkatea eta Inaki Irazabalbeitia euskara batzordeko burua izan dira.

Galtzaundi ari da jada, esparru honetan, Tolosa euskararen hiria proiektuarekin buru-belarri. Halako lanak epe luzera begirakoak izaten direla nabarmendu dute Galtzaundikoek eta, horrela, eskerrak eman nahi izan dizkiote udalari: "Tolosa leku aparta da euskararen hiri izateko, hainbat elementu dituelako eta ia hiri euskalduna delako. Tolosa euskararen hiria egitasmoaren bitartez, falta den bultzadatxo hori eman nahi diogu herriari, bizitza euskaraz eta lasai egin ahal dezan", dio Antxustegietxartek.

Ibai Iriarte alkateak, bere aldetik, Galtzaundiri ere eskerrak eman dizkio. Hizkuntza baten normalizazioak eragile guztiak garrantzitsuak dira Iriarteren arabera eta "udala hor" dagoen arren, herri eragileen indarra nabarmendu nahi izan du: "Herri eragilean ezinbestekoak dira lan horri guztiari zentzu bat emateko". Bide horretan, eta euskara taldearen egitasmoa epe luzekoa denez, Tolosa euskararen hiria markatik errealitate izatera pasatzea da Tolosako Udalaren nahia: "Kalean erronka garrantzitsua dugu, eta joan gaitezen eskutik".

Sinatu berri duten hitzarmenaren ondorioz, Tolosako udalak 54.000 euroko diru laguntza emango dio Galtzaundi Euskara Taldeari 2014. urtean. Urtez urte, gainera, 2017ra bitarte, KPIa igota emango diete diru laguntza.


Nafarroak bosgarren aldiz segidan irabazi du Zazpi Herrialdetako Herri Kirol Txapelketa

Nafarroako taldea ordezkatu zuten gehienak eskualdekoak izan ziren

Nafarroak bortzgarren urtez segidan irabazi zuen larunbatean, irailaren 13an, Donostian, Zazpi Herrialdeen arteko herri-kirol txapelketa. Nafarroako taldea zen faboritoa eta seigarrenez erdietsi zuen txapelketa, alde haundiz, gainera, 62 puntu lortuta. Bigarren Gipuzkoako taldea izan zen (53 puntu), eta Bizkaikoa hirugarren (49 puntu). Lapurdi laugarren sailkatu zen (37 puntu), bortzgarren Araba (33 puntu), seigarren Zuberoa (22 puntu) eta Nafarroa Beherea zazpigarren (21 puntu).

Txapelketaren hogeigarren aldia izan zen Donostiakoa, eta 150 kirolarik hartu zuten parte hamar kirol ezberdinetan: sokatira, koxkor biltzea, txinga eramatea, zaku-eramate lasterketa, harri-jasotzea, ingude-altxatzea, lasto-altxatzea, orga jokoa, arpana eta aizkora. Nafarroako taldeari dagokionean, eskualdeko ordezkaritza zabala izan zen.

Unai Bertiz sunbildarra harri jasotzen eta Iñaki Bereau igantziarra lasto altxatzen garaile

Harri-jasotzen, Unai Bertiz sunbildarrak ordezkatu zuen Nafarroa eta 33 jasoaldi egin ondotik modalitate honetan irabazle atera zen. Ostolatza gipuzkoarrak ere altxaldi kopuru bera egin zuen, baina horrelakoetan bi kirolarietan guttien pisatzen duenak irabazten du eta Bertizek eraman zuen garaipena. 100 kiloko harriari bi minutuko denboran ahalik eta jasoaldi gehien eman behar izan zizkion. Lasto-altxatzen ere eskualdeko bat aritu zen Nafarroako taldean eta garaipena lortu zuen gainera. Iñaki Bereau igantziarrak 21 jasoaldi egin zizkion 45 kiloko fardoari, bi minutuko tartean.

Bigarren eta hirugarren postuak

Txinga- eramate proban leitzar bat aritu zen Nafarroako taldean: Miel Angel Sukuntza. Nafarroa mailan txapelduna dena hirugarren gelditu zen Araba eta Gipuzkoaren ondotik. Guztira 17 plaza eta 22,54 metro egin zituen. 50 kiloko bi txingekin ahalik eta metro gehien egitea zen euren eginbeharra.

Ingude-jasotze proban Josetxo Urrutia leitzarrak ordezkatu zuen Nafarroako taldea eta 18 kiloko ingudeari 87 altxaldi eman zizkion minutu eta erdian. Sailkapen nagusian bigarren gelditu zen.

Gurdiarekin, berriz, Joseba Petrirena beratarra aritu zen Nafarroarekin. 350 kiloko gurdia hartu eta zeinek bira gehien ematea zen kirolarien lana. Beratarrak hiru bira, 10 laurden eta 1,50 metro egin zituen eta sailkapenean hirugarren gelditu zen.

Sokatiran, Nafarroako taldean Amaiur taldeko tiratzaileak aritu ziren. Eta sailkapen nagusian hirugarren gelditu ziren, nagusitasunez aritu zen Bizkaia eta ederki moldatu zen Lapurdiko taldearen gibeletik.

Koxkor biltzen, zaku lasterketan eta aizkoran ere Nafarroa garaile

Gainerakoan, aipatu, koxkor biltzen Nafarroa izan zela bizkorrena; ingude altxatze proba Bizkaiak irabazi zuen; lasto eta harri-altxatzen Nafarroa atera zen garaile; txingak garraiatzen Araba izan zen hoberena; gurdiarekin Zuberoa; zakuarekin Nafarroa; arpanarekin Gipuzkoa; aizkorarekin Nafarroa eta sokatiran, azkenik, Bizkaia. Honek tiraldi guztiak bereganatu zituen. Hogeigarren edizioa Donostian jokatuta, heldu den urtean Nafarroak hartuko du Zazpi Herrialdeen arteko txapelketaren lekukoa.


Antzerkia etxetik ikusteko aukera gaur, Vito Rogadoren eskutik

COVID-19ak eragindako alarma egoeragatik ekitaldia online formatuan izango da, 19:30etan.

Azken hilabetetako pandemia dela eta, online antolatu ditu kultur ekintza ugari, egoerara egokituta, Hernaniko Udalak. Eta gaurkoan, Vito Rogadoren txanda izango da: Arreglalo tú misma sin salir de casa antzerkia eskainiko du, 19:30etan hasita. Pieza labur bat grabatuko du sortzaileak, eta ikusgai izango da Hernaniko Udalaren Youtubeko kanalean eta webgunean (hernani.eus).

Udalak adierazi izan du, alarma egoerak «kultur ekitaldiak antolatzeko modua goitik behera aldarazi» duela. Eta horrelako ekitaldiak Biterin egitea ezinezkoa bada ere, «kultura hernaniarren etxeetara» eramaten jarraituko dutela.


Partzuergoak haizete bortitzaren kalteak ordainduko ditu

Estatuko Meteorologia Agentziaren txostenak jaso ditu Aseguruen Partzuergoak. Txostenetan jaso denez, garagartzaroaren 6tik 7ra ezohiko haizeteak izan ziren (Migel erauntsia). Beraz, ezohiko arriskuen aseguruko legediari segituz, Partzuergoak jakinarazi du Uharte Arakil kaltetutako udalerrien zerrendan sartu duela. Beraz, haizeteak eragindako kalteen ondorioak pagatuko ditu.


Kanpusik ez, aurten

Mundarro Kirol Elkarteak jakinarazi du zelaiarekin arazoak dituztela-eta aurten ez dutela Futbol Kanpusa egingo.

Barkamena eskatu dute.


Ezpalak taldeak 'Itzala' singlea aurkeztu du

Unai Eizagirre baxu jotzaile zumaiarra Ezpalak taldeko kidea da, eta bigarren diskoa aurkeztuko dute udazkenean.

Ezpalak taldeak gaur, ostirala, aurkeztu du Itzala single berria. 2020ko udazkenean kaleratuko du Unai Eizagirre kide duen Ezpalak taldeak disko berria, bigarrena, eta aurrerapen moduan aurkeztu dute Itzala diskoko lehen singlea. 2019. urteko apirilean aurkeztu zuen musika taldeak lehen diskoa.

Abestia Eñaut Gaztañagak grabatu eta nahastu du Zestoako Gaztain Estudioan. Masterizazioa Estanis Elorzak (Doctor Master) egin du, eta bideoklipa, berriz, Amancay Gaztañagak zuzendu du. Zortzi abestik osatutako diskoa aurkeztuko du udazkenean laukoteak.

Lau talde desberdinetatik eratorrita, Eñaut Gaztañagak —Grises—, Unai Eizagirrek —Voltaia—, Juanjo Berasainek —Los Moths— eta Xabi Arrietak —Passepartout-Bulego— osatu zuten Ezpalak laukotea iaz. 90. hamarkadako rock alternatiboko taldeekiko zuten pasioak elkartu zuen taldea.


GOMUTAN: Jose Larrañaga Bilbon exekutatu zutenekoa (1826)

Hamalau heriotzena esaten dioten bertso sortak Markina-Etxebarriko Altzibar baserrian egindako krimen lazgarria kontatzen du. Hiltzailea, Jose Larrañaga, Bilbon exekutatu zuten 1826ko ekainaren 14an.

https://bilbohiria.com/docs2/2017/gomutan/170608_gomutan23.mp3

Deskargatu hemen.


Gipuzkoa Basketek Manresaren aurkako lehia irabazi behar du

Sito Alonsoren mutilek Endesa Ligako beste azkenengo sailkatuaren kontra hil edo biziko norgehiagoka jokatuko dute Ilunben. Jarraitu neurketa, zuzenean, eitb.com-en eta ETB-1en.

Lagun Arok eta Manresa basketek hil edo biziko neurketa jokatuko dute Ilunben. Bi taldeak Endesa Ligako azkeneko sailkatuak dira, eta horregatik garaipena lortzeak inoiz baino garrantzia handiago hartuko du.

Donostiako taldeak asko hobetu du azkeneko jardunaldietan, eta etxean izango duten abagunea aprobetxatu nahi dute. Garaipena moralarentzat oso garrantzitsua izango litzateke, eta jokalariek badakite guztia eman behar dutela.

Ilunben jokatutako azkeneko partidan Lagun Arok garaipen sendoa lortu zuen Blancos de Ruedaren aurka, eta Miribillan aurpegia eman zuten Uxueren aurkako derbian.

Morris Finley estatubatuarrarekin taldeak hobera egin duela argi gelditu da, eta gainera, David Doblas partida borobilak egiten ari da. Gakoa, defentsan sendo jarraitzea eta kanpoko jaurtiketak sakiratzea izango da. Joaneko norgehiagokan Gipuzkoako taldeak 88-89 irabazi zuen Manresan, etxetik kanpora lortu duen garaipen bakarra.


Iñigo Urkullu hauteskunde elkarrizketa tarteetan

'Egun On Euskadi'n Aitzol Zubizarretarekin eta ETB-1en Ander Arzakekin.

Astelehenen honetan, Iñigo Urkullu izango da ETB-1 eta ETB-2ko hauteskunde elkarrizketen tartean. 'Egun On Euskadi' saioan, 09:30ean, Aitzol Zubizarretak hartuko du EAJ/PNVko lehendakarigaia. ETB-1en, berriz, 15:00etan, izango da elkarrizketa hori Ander Arzakek gidatuta eta zuzenean ikusi ahal izango da streaming bidez eitb.com-en ere.


Herritarren parte-hartzea bultzatzea helburu duen ordenantza jendaurrean

Edozein ekarpenak egiteko aukera zabalik dagoela jakinarazi dute Udaletik.

Herritarren parte-hartzerako udal ordenantza proposamenaren jendaurreko aurkezpena egin zuen, atzo, Udalak. Dokumentuak 22 orri ditu, eta udalbatzak otsaileko osoko bilkuran aztertuko du bere onarpena. "Danon artian, danon herrixa parte-hartze prozesuan gaiarekin lotutako hainbat ekarpen jaso genituen. Horiek aztertu eta jaso ditugu ordenantza proposamen honetan", azaldu du Iraitz Lazkano alkateak. "Ordenantza ez da behin betikoa. Praktikak erakutsiko digu zer gehitu, zer kendu edo zer aldatu behar den. Helburua da herritarren parte-hartzea bultzatzea".

Herritarren eskubideak aitortzen ditu, besteak beste, ordenantzak, eta herritar dira udal erroldan izena emanda dauden pertsona guztiak. Parte-hartzeko eskubidea, informazioa jasotzeko eskubidea, entzuna izateko eskubidea, eskaerak luzatzeko eskubidea edo herri ekimenerako eskubidea jasotzen ditu dokumentuak.

Parte-hartzerako prozedurak eta epeak ere finkatzen ditu ordenantzak, eta aurreikusten ditu, besteak beste, Udalak deitutako galdeketak, herritarrek bultzatutako herri galdeketak, proiektu ezberdinen arteko herri aukeraketak eta inkestak.

Parte-hartzerako zinegotzi Janire Lazkanok azaldu du 100.000 eurotik gorako aurrekontua duten udal proiektuen kasuan lanketa berezia egingo duela Udalak. "Proiektu horiek publiko egingo dira eta hamabost eguneko epea egongo da iritziak eta alegazioak jasotzeko. Udalak ahalegin berezia egingo du herritarrak gaiaren inguruan informatzeko". Eta herritarrek beti izango dute udal eskumenekoa den edozein gairi buruzko galdeketa eskatzeko aukera ordenantzak ezarritako prozedura jarraituz.

Bestelako neurriak

Ordenantzak jasotzen du baita ere alkateak gutxienez astean egun bat hartuko duela herritarrak artatzeko, Udalak aurrekontu parte-hartzaileak bultzatuko dituela, eta urtean behin gutxienez udal aldizkaria argitaratuko dela. "Praktikan ematen diren gauza asko jasotzen ditu dokumentu honek, baina garrantzia ematen diogu zerrendatuta eta araututa egoteari" adierazi du Janire Lazkanok. "Argi dago ordenantzak, berez, ez duela herritarren parte-hartzea bermatzen. Pedagogia egin beharko da". Onartu eta gehienez urtebetera balorazioa egingo du Udalak.


Eguenean amaitzen da epea erakusleiho lehiaketan botoa emateko

Herriko 27 denda aurkeztu dira aurtengo Gabonetako erakusleiho lehiaketara; zapatu eguerdian egingo dute sari banaketa. Epaimahaikideek hiru sari emango dituzte eta herritarrek euren gustukoena aukeratu ahal dute; 200 euroko saria eskura dezakete iritzia emanda. Horretarako azken eguna hilaren 19a da.

Herritarrek hiru bide dituzte euren erakusleihorik gustukoenaren aldeko bozka emateko: udal webgunean sartuta, erakusleihoetan daude QRak irakurrita edo Kontzejupetik aldizkarian etorri diren txartelak beteta. Parte hartzen duten herritarren artean 200 euro zozkatuko dira.

Epaimahaia osatzen duten hiru kideek hiru sari nagusi emango dituzte: 500 eurokoa, 300 eurokoa eta 200 eurokoa. Herritarrek emandako boto gehien lortzen dituen komertzioak 500 euro irabaziko ditu.

Sari banaketa udaletxeko osoko bilkuren aretoan egingo da zapatuan, 13:30ean


Aste osoan zehar egongo da itxita Sopelako frontoia

Sopelako udal pilotalekua urtarrilaren 22ra arte egongo da itxita, bertan hobekuntza eta garbiketa lanak egiten ari direlako. Besteak beste, tabernaren egitura aldatuko dute, arkupe ondoko eremuan barra zati bat jartzeko. Horretaz gain, harmailen azpian dauden aldagelak eta gimnasioa "sakonki" garbituko dituztela ziurtatu dute udal kiroldegiak eta frontoia kudeatzen dituen Serviocio enpresako arduradunek. Dutxak, txorrotak, elektrizitate-sarea eta beste hainbat kontu ere konponduko dituzte. Gauzak horrela, Sopelako udal arduradunek adierazitakoaren arabera, "lanek kirol aretoan egiten diren ekintzak zein aisialdiko aktibitateak baldintzatuko dituzte". Argazkian, lau t'erdiko txapelketako iazko finala.


Euskal Herriko azken proba Mutrikun

Euskal Herriko azken proba izango da gaur Mutrikun egingo den triatloia, eta bertan hartuko dute parte Zumitza TTT taldeko hainbat atletak. Bestalde, lehengo larunbatean Kepa Pikabeak 17garren egin zuen Donibane Lohizuneko triatloian. Sprint distantziako proban hartu zuen parte (750 metro igeri, 20km bizikletan, 5km korrika), eta 01:13:16ko denbora egin zuen.


«Zuberoan beti bada kantu bat kantari zain».


‘Debagoiena zuzenean’-erako egindako erreportajea


A-15 autobidea itxita dago Tebasen, kamioi baten istripuagatik

Gaurko haize gogorrak eragin du istripua. Bi atoi zituen kamioi bat irauli egin da Karraskal inguruan. Iruñerako noranzkoan erreia moztuta dago. Suhiltzaileak ibilgailua errepidetik kentzeko lanean ari dira, eta Foruzaingoa, berriz, zirkulazioa berbideratzen.

Haize bolada gogorrak izaten ari dira zonaldean, 75/80 kilometro orduko haizeteak erregistratu direlarik.


Lau eta erdian, Altuna III.a eta Ezkurdia berdinduta daude

Iaz, amezketarrak 22-13 irabazi zion Arbizukoari ligaxkan, eta, aurten, nafarra nagusitu zaio: 22-10


'Etxeko saltsak' antzezlana taularatuko dute zapatuan, Baztartxon

Datorren zapatuan, abenduak 1, Etxeko saltsak antzezlana ikusteko aukera izango da, Baztartxo Antzokian. 19:30ean hasiko da endreduzko komedia korapilatsua. Ikusleek pertsonaiek baino informazio gehiago izango dute eta aktoreak dantzan ibiliko dira gaizki-ulertuen etengabeko kate dibertigarrian. Sarrerak antzezlana baino ordubete lehenago eskuratu ahalko dira Baztartxoko leihatilan, 8 euroren truke.

Sonia Vazquez kultura zinegotziak eman die ongietorria Xabier Agirre Txalo Produkzioko kideari eta Mikel Laskurain aktoreari. «Ez da lehen aldia Azkoitian ditugula, eta espero dugu azkena ere ez izatea», hasi da Vazquez. «Horixe espero dugu», erantzun du Laskurain aktoreak. Antzerkiari bultzada eman nahian, antzerki saioen ordutegia aurreratu zuen Udalak, eta «19:30ean jarrita jende asko ari da animatzen», jakinarazi du zinegotziak.

Xabier Agirrek Txalo Produkzioko kideak hartu dio hitza ondoren Vazquezi. «Azkoitia gure plaza maitatuetako bat da», hasi da. Aspalditik etortzen direla aitortu du, eta aurrerantzean ere horrela jarraitzeko nahia adierazi du. Ordutegia aurreratzea «mesedegarria» izan dela uste du, «gaueko emanaldiak beheruntz» doazela esan baitu, oro har, leku guztietan.

Etxeko Saltsak antzezlana aurkeztu du gero Agirrek. Duela urte eta erdi estreinatu zuen Txalo Produkzioak zapatuan Azkoitian taularatuko duten lana. Emanaldi asko ari dira egiten, Euskal Herrian eta Euskal Herritik kanpo. Gaztelerazko bertsioan ere egiten dute Etxeko saltsak antzezlana. «Duela gutxi Madrilen izan gara eta oso estimatua izan da; asko gustatu zaie», nabarmendu du Agirrek.

Mikel Laskurain, Ane Gabarain, Aitziber Garmendia eta Aitor Fernandino arituko dira aktore lanetan, zapatuan. «Bi bikoteren arteko saltsak antzeztuko dituzte; obra oso entretenigarria da», gehitu du. 80-90 minutuko iraupena izango du lanak. «Antzerkia oso-oso ondo idatzita dago; pertsonaiek jasotzen ez duten informazioa jasotzen du publikoak», adierazi du, azkenik, Agirrek. «Trikimailu hori oso ondo idatzia du idazleak», azpimarratu du Txalo Produkzioko kideak.

Mikel Laskurainek, bere aldetik, antzezlanaren xehetasun nagusiak eman ditu. «Korapilo komedia bat da Etxeko saltsak antzezlana. Guk, aktoreok, ondo pasatzen dugu lanean, sekulako harreman ona dugu», ekin dio azalpenari Laskurainek. Amodio gaia landuko dute antzerkian, aktoreak bata bestearekin katigatuko dira.

Komedia «barregarria» dela azaldu du gero. «Publikoak protagonistek baino informazio gehiago izango du; hori da ikuskizunak funtzionatzeko gakoetako bat», nabarmendu du Bergarako aktoreak. Mikel Laskurain Ane Gabarainen senarra da antzezlanean, eta Aitziber Garmendiaren maitalea. «Aitor Fernandino Aitziber Garmendiaren mutil laguna da antzerkian, baina inozo samarra da, eta besteok horretaz baliatuko gara», esan du, amaitzeko, Laskurainek. Lana «poliki» hasten dela aitortu du, eta pixkanaka gora joango dela aitortu du, «eromena» sortu arte.


Laugarren, azkenean

Bukatu dute KAE 1 liga gure arraunlariek, eta azkenean, laugarren izan dira. Asteburua okertu egin zitzaien larunbateko estropadan, Zarautzen: zortzigarren egin zuten, eta sailkapen nagusiko laugarren lekua galdu, bosgarren jarriz. Baina igandean, azkeneko jardunaldian, Bilbon, berreskuratu egin zuten laugarren tokia.

Erlojuaren aurka aritu ziren igandean, Ibaizabal ibaian, eta lan ederra egin zuen Zumaiak. Hirugarren denbora onena egin zuen, Donostiarra eta Santurtziren atzetik. Hamaika eta zortzi segundo atera zizkioten, hurrenez hurren. Lehia Getariarekin zuen Zumaiak laugarren postua lortzeko, eta estu joan zen lehen bi luzeetan, denbora bera egin zutelako aurreneko bi ziabogetan. Hirugarrenean hautsi zuen berdinketa Telmo Deunek, bost segundo sartuz getariarrei, eta helmugan ere horixe izan zen aldea.

Estropada bukatu ondoren, pozik ziren zumaiarrak, eta baita Bilbora joandako zaleak ere. Estropada guztietan izan dira zumaiar zaleak gure arraunlariak animatzen, eta igandean, arraunlariek, esker onez, zaleei txaloak eta guzti jo zizkieten, denboraldi osoan gertu izateagatik; zaleek ere gogoz jo zieten txalo arraunlariei. Zaleek erabili ohi duten bandera gorria traineruan ere sartu zuten, Aupa Zumaia ondo asko erakusten duena. Aurtengo KAE 1 liga bukatzeko irudi polita utzi zuten zaleek eta arraunlariek.

Kontxa, orain

Denboraldia ez zaie amaitu gure arraunlariei, Kontxa datorkielako orain. Sailkatze estropada jokatuko dute abuztuaren 31n, Donostian. Traineru asko ariko dira lehian zazpi leku desiratuak lortzeko.


Udaletxeko soldatak murriztuko dira defizita gutxitzeko, Plenoak erabakita

Osteguneko Plenoak hala erabakita, Hernaniko udaletxeko soldatak murriztu egingo dira, defizit publikoa gutxitzeko. Neurria Errege Lege Dekretutik dator, eta Gobernu Taldearen aldeko botuekin onartu zen. Bi bozketa egin ziren, aurrenekoan, Gobernu Taldeko zinegotzi guztiek alde bozkatu zuten, batek izan ezik; EAJ-PNV, Hamaikabat, PP eta EBak aurka bozkatu zuten, eta PSE-EE abstenitu egin zen. Berdinketaren ostean, bigarren bozketa egin zuten, eta Gobernu Taldeko zinegotzi guztien aldeko boturekin onartu zuten; gainerako alderdiek aurreneko bozketako botu bera eman zuten.

Murrizketa pixkanaka egingo da

Murrizketa pixkanaka egingo da: soldata altuenen murrizketak ehuneko altuago batekin hasiko dira: %5eko gutxitzea izango dute. Eta gradualki jaisten joango dira, eta baxuenek %0,41eko murrizketa izango dute. Horretarako, murrizketa jasotzen duen ordainketa taula berria ezarriko da.

Murrizketa aplikatuko zaie Hernaniko Udaleko eta bere menpeko erakunde autonomoetako funtzionario zein langileei. Dekretuak proposatzen diren neurrien artean, bi, ondorengoak dira:

Bat, 2010 urtean, langileen prestakuntzarako partida 19.720 eurotik erdira jaistea, hau da, 9.860 eurotara, eta 2011n kopurua mantentzea.

Bestea, 2011rako, langileen ordezkapenetarako poltsaren partidarako 140.000 euro aurreikustea, 2010ean baino 10.000 euro gutxiago.

Alkatea: «botoak baietz dio, baina ezezkoa garbi utzi nahi dut»

Plenoko bozketa egin ostean, Marian Beitialarrangoitia alkateak adierazi zuen Alkatetzan dagoenetik bere uste eta gogoaren kontra hartu behar izan duen erabaki bakarrenetakoa izan dela: «hartu dudan erabaki zailenetakoa izan da, eta horixe bera salatu nahi nuke ezer baino lehen, eta argi adierazi ez natorrela bat dekretu honekin. Madrilen erabaki dute zein defizit egoera dugun, eta horri nola aurre egin behar diogun, erabakia inposatu egin digute, Euskal Herrian burujabetza politiko ezaren ondorioz».

Azaldu zuen lehentasuna eta norabidea Madriletik ezarri nahi dietela, orduan eta ageriago utziz euskal esparru sozio-ekonomikoa eraikitzeko premia dagoela: «Udal errealitateak ezagutu eta berezi gabe, Udal autonomiaren kontra egiten duen erabakia da Madrilgoa, nire ordez erabaki eta zer bozkatu behar dudan agintzen duen erabakia. Negoziaketa kolektiboa ere hankaz gora jartzen du, eta langileen bizkarrera botatzen du krisialdiari aurre egiteko ardura. Bestelako neurriak posible badira ere, beti ahulenaren bizkarra jotzen dute. Horregatik guztiagatik, botoak baietz dion arren, ezezkoa garbi utzi nahi dut».

Hernaniren egoera kontuan hartuta, soldatetan eragina duen dekretu hau ez dela onargarria adierazi zuen Alkateak; denentzat egoera bera ezarri nahi horretan, bakoitzak hartutako neurriak ez direla kontuan hartzen jakinarazi zuen: «Hernanin lege agintaldi hasieratik hartu ditugu neurri zehatzak, gure egoera ekonomikoa moldatzeko, momentuan momentuaren araberakoak; eta diru publikoaren erabilpen zuzenak aginduta. Horrek ahalbidetu du azken urte amaierak positiboak izatea, nahiz eta bidean langileei adostutako hobekuntzak aplikatu. Bestelakoak izan dira aurrezte bideak».

Adierazpenetan, gogorarazi zuen Gobernu Taldeak agintaldi hasieran hartu zuela aurreneko neurria, besteak beste, Alkatea beraren eta zinegotzien soladatak jaitsiz: «nire soldata, zehazki, %40 jaitsi genuen, eta honi esker, Udalak lau urtetan 80.000 euro aurreztu ahal izango du. Zinegotzi liberatu eta aholkularien gastua ere murrizten joan da urtetik urtera: 2006an 400.000 eurotik gora zena, 2009an 324.000 izan dira, eta aurten aholkulari bat gutxiago dugu. Asistentzia dietak ere ez dira igo aurten. Horrez gain, aurtengo aurrekontuan pertsonal gastua, langilerian gastatzen duguna eta gastu arrunta jaitsi dugu, 130.000 eurotik gora, guztira». Hori guztia azalduta, esan zuen Udala ari dela bestelako neurriak hartzen egoerari aurre egiteko, eta horregatik argi utzi zuen ez datorrela bat Dekretuak agintzen dionarekin.

Botua eman aurretik, gainerako alderdiek ere arrazoitu zuten beren erabakia

PSE-EE alderdia abstenitu egin zen, eta besteak beste, adierazi zuten, EUDELek (Euskadiko Udal Elkarteak) dion gutxi hori jaitsi beharko litzateke, soldatak lehendik ere jaitsita baitaude.

EAJ-PNVko bozeramaileak azaldu zuen proposamena beste kasuekin alderatu ahal izateko, azken kopurua edo zenbatekoa faltan botatzen zuela, eta nahiz eta eskatu, ez zuela eskuratu; hortaz, aurka bozkatzen zuela.

Hamaikabatek jakinarazi zuen, ezetz bozkatuko zuela, eta egia zela Alkateak beste maila bateko soldata zuela, baina kasu honetan ere, beste langileek bezala, murriztu egin beharko lukeela.

Azkenik, PPko bozeramaileak esan zuen bere ezezkoa ez zela sindikatuek eraginda izan, Alderdiak hartutako erabakia zela.


Urteko itsasgora altuenak, aste honetan: uholde arriskua ezarri dute

Bihar (asteazkena) eta etzi (osteguna) urteko itsasgora astronomiko altuenak izango dira kostaldean. Bereziki bi egun horietako lehen itsasgorak dira adierazgarrienak, eta horregatik, Euskalmetek asteazkenerako eta ostegunerako batez ere abisu horia ezarri du kostaldean, itsasoak gainezka egin dezakeelako. Uholde arriskua da. Arratsaldeko itsasgorak, altuak izanik ere, ez dira hain bortitzak izango.

Itsasgorak handiak izango dira, baina ez da olatu handirik espero.

Asteazken goizaldean, 04:48an izango da eguneko lehen itsasgora. Ostegunean, berriz, 5:33an (asteazkenean baino gorago joango da itsasoa). Abisu horiagatik, tentuz ibiltzeko eskatu diete herritarrei.


Etxalarko Eskola Zaharreko teilatu berritzea

Hainbat gauzetarako erabili da Eskola Zaharra izenarekin ezagutzen dugun eraikina. Lehenik eskola izan zen; ondoren, hainbat ikastaro emateko eta gazteak egoteko erabili izan da; eta azken urte hauetan ttipi-ttapa aldizkariaren eta telebistaren egoitza da. Hauek bertaratzeko obra batzuk egin ziren barruan, baina teilatua ez zen moldatu. Teilatuak duen egoera ikusita eta euria egiten duenean eragiten dituen kalteak ikusita Udalak hau moldatzeko beharra ikusi du. Lan hauek Bengoetxeak eginen ditu, eta obra hauen aurrekontua 20.700 eurokoa da.


Mahler-Inbal

BOSEgitaraua: Gustav Mahlerren 5. Sinfonia. Zuzendaria: Eliahu Imbal. Lekua: Bilboko Euskalduna Jauregia. Eguna: Apirilak 25.

Eliahu Inbal zuzendariaren etorrera zorionekoa izan da, bai Bilboko Orkestrarentzat, bai Euskalduna Jauregira Gustav Mahlerren 5. Sinfonia entzutera hurbildu zen publikoarentzat. Izan ere, orain dela bi urte gozatu genuen israeldar zuzendariaren gaitasunaz eta BOSen mailaz —hasieran kostata izan bazen ere— konpositore berberaren 7. Sinfonia interpretatzeko sasoian. Aurtengo 5. Sinfonia-ren kasuan, errepikatu egin da Imbalen bikaintasuna eta BOSen esfortzua hark jarritako mailari eusteko, publikoaren gozamenerako.

Mahlerren 5. Sinfonia ezagunena da, aniztasunez beterik dago-eta konpositoreak dituen gaien bilduma. Diferentzia dago hasierako zatiaren eta gainontzeko zatien artean, hala intonazioaren mailan nola gaietan. Hasierako zatiak bi mugimendu ditu, eta zati malenkoniatsua eta tristea da, barruko dardara du. Gure kontzertuan, Inbalek tentsioa zabaldu zuen bilbotar musikarien artean Trauermarsch edo Hileta Martxa deritzon elegia airearekin. Tronpeta bakarlariak protagonismoa hartu zuen bertan fanfarrearen aurrean, eta modu egokian gainera. Ubide triste beretik doa bigarren mugimendua: Sturmisch bewegt edo ekaitz moduan. Bertan, lehenengo martxaren gelditasuna apurtu egiten da. Eta gure orkestrak egoki jo zituen lehenengotik zetozen gaiak, dinamika eta tonalitate desberdinetan, haizezko metalezkoek korala abestu zuten arte. Hirugarren mugimenduan hasiko zen bakea, baretasuna, poztasuna eta amodioaren zatia, ezohiko scherzoarekin. Gure saioan tronpa bakarlariak hartu zuen protagonismoa, modu ederrean, eta horrek hasiera eman zion izadia, bizitza eta poztasunari eginiko aipamen ia neurotikoari, Landler eta Balsen karruselen bitartez, bata bestearen atzetik baina ez Straussen moduan, baizik eta iturri desberdinetatik datozen doinu independente manipulatuz. Laugarren mugimendua da Mahlerrek duen doinurik unibertsalena, Luchino Viscontik Heriotza Venezian filmean erabili zuen gai nagusia: Adagietto ospetsua, amodioari eginiko kantua, Alma emaztea gogoan. Gure kontzertuan, zuzendariak modu orekatuan konbinatu zuen harparen protagonismoa harizko orkestraren adierazkortasunarekin. 5. Sinfonia bukatzeko, Rondo Finale dator allegro giocoso denboran, eta lied baten aipamena egin zuten fagotak, oboeak, tronpak eta klarineteak. Hortik aurrera, orkestrak estilo fugatuari ekin zion ondo —ironiaz garatua batzuetan—, azken koral apoteosikora heltzeko. BOSen ahalmena adierazteko, egokiena.

Eliahu Imbalek modu ederrean zuzendu zuen benetan konplexua den sinfonia: instrumentu eta familia guztiei sarrera emanez, espresioa atereaz uneka, harmonia horizontaleko labirintoan gidari eta monumentu musikalaren arkitekto. Gozamena!


Ormaiztegin milaka arrain hil dira, zabortegi batean izandako isuriarengatik

Ormaiztegiko Udalak salatu duenez, igande arratsaldean isuria izan zen Lurpe zabortegian, eta, horren ondorioz, milaka arrain hil ziren Estanda ibaian (Gipuzkoa). 18:15 inguruan eman zioten isuriaren berri udalari. «Ibaia erabat beltza zegoen. Ordurako herritar batek emana zien abisua larrialdi zerbitzuei», azaldu dio BERRIAri Jon Intxausti alkateordeak. Berehala jarri ziren harremanetan Eusko Jaurlaritzako eta Gipuzkoako Foru Aldundiko teknikariekin; baita zabortegiko arduradunekin ere.

Intxaustik salatu du ez dela halako isuri bat gertatzen den lehenbiziko aldia. «Baina nik sekula ez nuen Estanda ibaia horrela ikusi». Lurpe zabortegia Cespa enpresak kudeatzen du, eta industriako hondakinak biltzen ditu. Zabortegiak isurtzen dituen lixibatuak Legorretako araztegira (Gipuzkoa) igortzen ditu Cespak. «Hodi baten bidez egiten du, baina kasu honetan, hodi hori askatu, eta isuria izan zen ibaira», azaldu du Intxaustik.


Kartera gorri baten bila

Joan den ostiral arratsaldean kartera gorri bat galdu zen kiroldegian. Aurkitzen duenari eskertu egingo zaio. Deitu: 615 759 884.


Tex mex musikari begirada

Tex Mex musika estiloari errepasoa eman diogu gaurkoan.


Parte hartzeko eskubidea jasotzea adostu dute EAJk eta EH Bilduk

Eusko Legebiltzarreko Autogobernu Lantaldeak erregimen ekonomikoaren eta botere publikoen atalak onartu ditu. Estatus berriaren oinarriak datorren astean ixten saiatuko dira.


Csek ez ditu kontuak babestuko Euskadiri Gizarte Segurantzaren eskumena ematekotan

EAJk zein Espainiako Gobernuak ukatu egin dute eskumenik negoziatu izana, aurrekontuei babesa ematearen truke.

Jose Manuel Villegas Ciudadanoseko idazkari nagusiak ohartarazi duenez, alderdi laranjak ez ditu Estatuko 2018 Aurrekontu Orokorrak Kongresuan babestuko, EAJren babesaren truke Gobernu espainiarrak Euskadiri Gizarte Segurantzaren kudeaketa edo ETAko presoei "pribilegioak" ematekotan.

Villegasen esanetan, kontu hau ezin da "euskal nazionalistentzako trukerako txanponean bihurtu, eurek aurrekontuak babes ditzaten", eta negoziazioan ezin da "ETAko presoei pribilegioak ematea" jaso.

Bestalde, Iñigo de la Serna Sustapen ministroak ukatu egin du Aurrekontuen babesaren truke "inolako kontzesiorik" negoziatu izana, eta azpimarratu egin du aurrekontuak onartu eta gero hasiko dela Gobernua alderdi politikoekin hitz egiten.

EAJk, era berean, ziurtatu duenez, ez du babesa eskaini eskumen baten truke, besteak beste, Gobernuei dagokion eskumena delako hori ematea.


'Lokaleroak' bigarren denboraldiaren estreinaldia, asteartean ETB-3n

Lehenengo saioak, lehenengo denboraldiko lokalero partaideekin Durangon ospatutako sari banaketa gala eskainiko da.

Astearte honetan, apirilak 3, 'Lokaleroak' saioaren denboraldi berria estreinatuko da ETB-3n. Aurreko edizioan bezala, Euskal Herriko gazteen lokalak bisitatuko ditu 'Lokaleroak', asteartero hiru lokal, eta Gaztea atariko lagunek horien artean bat aukeratuko dute finalera sailkatzeko. Horretarako, gazteen koadriletan gertatzen diren komeri guztiak hurbiletik ezagutuko ditu saioak eta lokaletako txoko eta bazter guztiak erakutsiko dituzte.

Bigarren denboraldi honetako lehenengo atalak, aurreko edizioko lokal guztiekin Durangon egindako festan jazotakoa ikusteko aukera emango du. Pleteruena Kafe Antzokian ospatu zen festa eta Jon Gomezek aurkeztuta, hainbat sari banatu ziren. Horrez gain, lokal partaideetan sortutako musika talde batzuen lanarekin gozatzeko aukera izan zuten. Gaztea Irratiko Oihan Vega Djaren Disko Festak eman zion amaiera Durangoko ekitaldi arrakastatsuari.

Datozen atalei begira, hurrengo astearteko saioak, apirilak 10ean, Zornotzako gazteek, lehenengo denboraldiko irabazleek hain zuzen, Saloun bizitako esperientzia izango du ardatz.

Apirilaren 17tik aurrera, lokal berriak ezagutuko ditu 'Lokaleroak' eta astero lehiaketak egingo ditu, lokal dibertigarrienak aukeratzeko. Aurreko edizioan bezala, sari potenteak banatuko dira parte hartzaile guztien artean.

Astearte honetan, 'Lokaleroak' saioren bigarren denboraldia hasiko da 22:30etik aurrera ETB-3n.


Genozidioa egotzi eta atxilotuta izan dute Mexikoko presidente ohi bat

Mexiko Hiriko Tlatelolcoko sarraskiaren erantzule egin dute Echeverria presidente ohia


Coronavirusak kutsadura murrizten du.

Ainhoak Coronavirusaren alde onak zeintzuk diren kontatu digu.

Azken egunetan ez dago beste gairik Coronavirusa baino. Ainhoak pandemia honen alde onak zeintzuk diren aipatu digu.


Ordaindukoak "nahiko pozik" atera dira EAJko legebiltzarkideekin egindako batzarretik

Alderdi politikoekin egiten ari diren elkarrizketen barruan, Luis Javier Telleriarekin, EAJren legebiltzarkidea Arabatik eta Antzuolako zinegotzia, izan ziren eguenean, Gasteizen, Eusko Legebiltzarrean.

Ordainduko kideen esanetan, Telleria antzuolarra izanik, "lehen eskutik ezagutzen du Arrasateko kooperatibismoa" eta batzarra "oso giro adeitsuan" egin zuten.

Ordaindutik aurreratu dutenez, "MCCk elkarrizketarako eta negoziaziorako bidea ireki dezan daukagun eskubidea aitortu" zien Telleriak.

Bestetik, "prestatzen ari garen legez besteko proposamena onartzeko EAJren prestutasuna" aipatu zuela esan dute eta proposamena idatziz eramateko ere eskatu ziela, "irakurtzeko aukera izan dezaten". Hori horrela, proposamena "alderdi guztiei idatziz emateko asmoa" dutela gehitu dute Ordaindutik, eta alderdien iruzkinak jaso ondoren, behin betikoa aurkeztekoa.

Ordainduk eta Eskuratuk dituzten eskariak Ekonomiaren Garapen eta Lehiakortasun Batzordean aurkezteko aukera ere luzatu zien Telleriak, Ordainduko kideen esanetan.


XLV. Olaztiko San Migel Txapelketa: 4. jardunaldia jokoan

Guztira 7 partida jokatuko dira asteburuan

Asteburuan XLV. Olaztiko San Migel Elkartea Pilota Txapelketako 4. jardunaldia jokatuko da. Guztira 7 partida jokatu ziren. Txapelketa herrikoian 43 bikote lehiatuko dira, hiru mailatan banatuta. Eta afizionatuen txapelketan, aldiz, 21 bikote.

4. jardunaldia

Ostiralean, 20:00etan:

3.maila: Ortiz-Mazkiaran / Azparren-Agirre

2. maila: Ginea-Lizarraga / Elorza-Urbizu

Nagusiak: Matxin-Elizegi / Landa-Lorea

1.maila: Lopez de Zubiria-Garziandia / Loban-Arbizu

Larunbatean, 17:00etan

3.maila: Sobredo-Bobillo / Ruiz de Egino-Galartza

2.maila: Gelbenzu anaiak / Tuero-Goñi

1.maila: Senar-Alustiza / Ijurra-Zubieta


BIDEOA: Korrika Zumaian

Whatsapp bidez jaso ditugun irudiekin osatu dugu Korrikaren etorreraren bideoa. Eskerrik asko bideogileei!